Diari Oficial de la Generalitat Valenciana


Sumari del DOGV 2168, del 21-12-1993 (1993/830103)

LLEI 3/1993, de 9 de desembre, de la Generalitat Valenciana Forestal de la Comunitat Valenciana
-----------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/1993/12/09/3**

### Versions

 24/12/2024 - Actualitat  01/01/2024 - 23/12/2024  17/01/2023 - 31/12/2023  01/01/2021 - 31/12/2023  01/01/2020 - 31/12/2020  11/06/2018 - 31/12/2019  01/01/2018 - 10/06/2018  01/01/2016 - 31/12/2017  01/01/2015 - 31/12/2015  01/01/2014 - 31/12/2014  Text inicial: 17/01/1994 - 31/12/2013 

### Dades del document

Número de DOGV
:   2168

Data del DOGV
:   21-12-1993

Secció del DOGV
:   DISPOSICIONS GENERALS

Número del document
:   1993/830103


Data del document
:   09-12-1993

Organisme emissor
:   Presidència de la Generalitat

Tipus de document
:   Llei

Correcció d'errades

Anàlisi jurídica

 Descriptors 

:   * política de medi ambient
    * reserva natural
    * incendi
    * lluita contra incendis
    * protecció del medi ambient

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 24.12.2024*

*Llei 3/1993, de 9 de desembre, Forestal de la Comunitat Valenciana.***1**

Sia notori i manifest a tots els ciutadans que les Corts Valencianes han aprovat, i jo, d' acord amb el que estableix en la Constitució i I'Estatut d' Autonomia, en nom del Rei, promulgue la llei següent:

PREÀMBUL

La gestió dels recursos forestals és una tasca que ha de ser duta a terme en el marc d'una política forestal que concilia les demandes plantejades pels diversos grups socials amb la capacitat d'aquells recursos per a la seua producció sostenible. Per a fer-ho així, la política forestal necessita el suport d'una legislació específica que possibilita l'aplicació dels principis generals encaminats a la consecució d'aquests objectius que demana la societat.

Segons evoluciona el nivell de vida i en la mesura que es diversifiquen les peculiaritats de cada comunitat, les demandes socials canvien i es fa necessari, per tant, revisar la legislació disponible i adaptar-la a les condicions globals del moment i del lloc en els quals han de ser administrats els recursos que tracten.

Es, en efecte, un fet comprovat que el procés de desenvolupament econòmic i cultural d'una societat comporta una evolució de l'actitud presa per aquella enfront dels boscs i també de la utilització que se'n fa dels recursos naturals.

En aquest sentit, convé de recordar que les demandes socials que cal plantejar-se respecte dels recursos forestals són, bàsicament, de tres tipus: funcions estrictament ecològiques o reguladores de la dinàmica de la biosfera; serveis d'ordre qualitatiu (culturals, educatius, recreatius, de millora de la qualitat de vida i altres), i producció directa de béns tangibles i mesurables.

A la Comunitat Valenciana, el gaudi que la nostra societat demana dels recursos forestals respon, a grans trets, a un nivell de desenvolupament postindustrial, caracteritzat per una utilització dels recursos principalment enfocada a la protecció ambiental i a la recreació, una extensió forestal més o menys estable i una intensitat del seu aprofitament mediatitzada per factors ecològics i socials.

La llei té en compte desigualtats existents a la Comunitat Valenciana, tant pel que concerneix al nivell de desenvolupament econòmic general, com pel que fa a la producció de recursos forestals i a les demandes que sobre aquests s'hi plantegen. Aquestes desigualtats són particularment rellevants si es té en compte l'externalitat característica dels beneficis que ofereixen els recursos forestals. Això reclama una acció solidària que, mitjançant l'articulació d'una sèrie de mesures polítiques compensatòries, faça justícia a una situació en què, de fet, existeix un aprofitament de béns pertanyents a habitants del medi rural per habitants de zones urbanes. Aquestes mesures compensatòries hauran de tenir com a resultat immediat una major vinculació dels habitants de les comarques a les seues forests, cosa que, alhora, redundarà en benefici de les masses forestals i, en definitiva, en una major qualitat de vida per a tots els ciutadans.

Per a una adequada gestió forestal cal, a més, tenir present que la demanda social de béns i serveis que puguen generar els recursos forestals no depèn només de factors socio-econòmics, sinó que s'hi troba condicionada per la mateixa disponibilitat d'aqueixos recursos. És imprescindible, doncs, que una política forestal preveja la dependència recíproca existent entre la disponibilitat dels recursos forestals i la demanda d'aprofitament que la societat plantege, i que aquesta assumisca la necessitat d'establir certes limitacions en el seu ús, a fi d'evitar una degradació o acabament irreversible dels dits recursos.

La llei pretén, a més, establir un marc de referència que permeta d'articular programes d'actuació a llarg termini. La natura, no ho oblidem, imposa la pròpia escala temporal i és per això que les polítiques mediambientals han de ser definides acotant al màxim l'orientació conjuntural.

La legislació ambiental, en general, i la Llei forestal, en particular, han de fonamentar-se en la flexibilitat com a garantia d'adaptabilitat. Cal conjugar el dret al gaudi lúdic i econòmic del patrimoni forestal amb una atenció i protecció adequades d'aquest patrimoni, lluny dels extremismes que puguen comportar tant l'explotació irracional i incontrolada dels recursos naturals, com un proteccionisme excessiu que impedisca un aprofitament racional i sostenible.

Al si de la Comunitat Europea, la política mediambiental té un important pes específic i, en el futur, el disseny dels plans per al desenvolupament econòmic i social europeu ha de tenir com un dels seus eixos vertebradors, la compatibilització d'aquell amb el respecte a l'entorn, d'acord amb les tesis que propugna el model del desenvolupament sostenible. A la mateixa Cimera de la Terra va restar palesa la necessitat imperiosa de definir els postulats bàsics d'una política universal per a la preservació dels boscos que, en les seues distintes formes i categories, constituixen un dels reservoris més importants de biodiversitat. I en aquest context, s'imposa d'avançar decididament en la superació de llei insuficiències actualment existents en el marc legislatiu mediambiental.

Si bé l'estat, en virtut de l'article 149.1.23 de la Constitució, té la competència sobre la legislació bàsica en matèria de forests i aprofitaments forestals, és a la Generalitat Valenciana a qui correspon la competència exclusiva sobre la matèria, d'acord amb l'article 148.1 del text constitucional i amb l'article 31.10 de l'Estatut d'Autonomia. Aquesta llei es dicta, igualment, en virtut de la competència en matèria de medi ambient que faculta aquesta comunitat Autònoma tant per al desenvolupament de la legislació bàsica estatal, com per a dictar normes addicionals de protecció.

El repartiment de competències obliga, doncs, a respectar les disposicions bàsiques emanades de l'estat, com les contingudes en la Llei de Forests i en la Llei de Patrimoni Forestal de l'estat, així com en les lleis d'incendis Forestals, de Foment de la Producció Forestal, d'Agricultura de Muntanya i de Conservació dels Espais Naturals i de la Flora i Fauna. La necessitat d'actualització d'alguna d'aquestes disposicions legals bàsiques no representa un fre per a la Generalitat Valenciana en el seu deure de satisfer les demandes de la nostra societat, que ve reclamant un marc legal específic per a l'adopció de mesures i actuacions adequades a les normes peculiaritats socio-econòmiques í mediambientals.

La llei parteix d'una concepció positiva a l'hora de catalogar les forests o terrenys forestals, en la mesura que es basa en les característiques intrínseques de les distintes àrees territorials, eludint, així, la concepció residual que resultaria de la mera exclusió de les superfícies destinades en altres usos; alhora, al vigent concepte de forest, afegeix també aquells terrenys que complisquen o puguen complir funcions ecològiques, paisatgístiques o recreatives, amb la qual cosa, no solament es millora el concepte sinó que es fa més acord amb el que es disposa a l'article 45 de la Constitució, en tenir en compte a més dels aspectes productivistes, els mediambientals.

S'estableix una idea fonamental per a la gestió forestal, que consisteix que les forests, com a ecosistemes que són, han de ser tractats d'una manera integrada, en la qual siguen atesos conjuntament el medi físic, la flora i la fauna, a fi de preservar, en allò que siga possible, la diversitat biològica i assegurar el manteniment dels principals processos ecològics. D'acord amb tot això i tenint en compte les especials característiques de les forests valencianes, segons les seues condicions naturals i la influència humana, s'estableixen com a objectius principals, la potenciació dels ecosistemes forestals com a referència cultural, valorar i gestionar les bosquines com a etapes de desenvolupament de l'ecosistema, mantenir, protegir i ampliar les cobertes vegetals que puguen preservar i contrarestar els processos d'erosió dels sòls, i comptabilitzar la forest amb la realització d'altres aprofitaments, com són els cinegètics, la pastura i la replega de productes, etc. Així mateix, també es fixen com a objectius, la millora de les explotacions forestals, per regular l'aprofitament ordenat i sostenible dels boscos, com a font de productes directes diversos i renovables. Es pretén, per acabar, fomentar l'ús recreatiu i lúdic dels espais forestals mentre siga compatible amb els objectius anteriors, i promoure la participació dels ciutadans en el seu manteniment i ampliació.

Es crea la Mesa Forestal de la Comunitat Valenciana, com a òrgan consultiu en matèria forestal, en el qual s'integraran, entre d'altres, representants dels municipis, dels propietaris, de les universitats, dels organismes agraris i de les organitzacions relacionades amb la conservació de la natura.

Aquesta llei, respectuosa amb l'autonomia municipal, fomenta la intervenció de les corporacions locals en l'administració i la gestió dels recursos forestals, i elimina traves burocràtiques per a desenvolupar-los, a fi d'augmentar la vinculació entre la forest i els seus habitants, i promoure l'assumpció de les responsabilitats que això gènere. La Generalitat Valenciana podrà assumir les competències de les corporacions locals, a petició d'aquestes, sense perjudici d'una cooperació permanent per a la consecució dels objectius previstos en la llei i, en particular, per a la vigilància de les forests. Es preveu la possibilitat de delegar en els municipis la gestió forestal i que, a l'hora de distribuir subvencions, les administracions valencianes tinguen en compte la superfície forestal de cada terme municipal i la càrrega que això representa per tal de tomar, per aquesta via, una part del benestar mediambiental que aquests municipis transfereixen a les zones no forestals. Igualment, es disposa que siguen afavorides les zones forestals mitjançant actuacions de la Generalitat Valenciana compatibles amb la forest, a fi de compensar els aspectes desfavorables que la conservació de la forest en bon estat puga tenir per als municipis ubicats en aquestes zones. Amb aquestes mesures es contribuirà no solament a la millora de la gestió forestal, sinó que, alhora, millorarà la qualitat de vida dels ciutadans d'aquestes comunitats.

En la regulació dels instruments de política forestal s'estableix un Pla d'acció territorial forestal que, a més de fixar els criteris fonamentals d'aquesta llei, determinarà l'ordenació a llarg termini de les distintes demarcacions forestals, segons el grau de protecció que calga aplicar-los i segons les sues peculiaritats forestals, ecològiques i socio-econòmiques. Prèviament, haurà de ser elaborat un inventari forestal on figurarà una llista descriptiva dels terrenys forestals de la Comunitat Valenciana.

A l'àmbit de la gestió forestal, es fomentarà l'agrupació de terrenys forestals públics o privats, a fi de superar l'obstacle que significa una propietat atomitzada per a una gestió eficaç, com a mesura opcional a l'adquisició de terrenys per la Generalitat Valenciana. S'estableixen, d'altra banda, unes zones d'actuació urgent en virtut d'una sèrie de circumstàncies que així ho aconsellen.

L'administració està dotada d'instruments per a poder intervenir a les forests dels particulars a fi de repoblar-les, de manera que aquests hauran de fer-ho forçosament, si bé mitjançant convenis amb l'administració en els quals l'aportació d'aquests es determinarà segons la capacitat productiva de la forest.

Es podran establir Règims especials per a protegir espècies forestals en perill i arbres singulars, i també aprovar plans que facen compatible el bosc amb la caça.

Es regula l'increment de la propietat forestal per la Generalitat Valenciana, com a mesura per a pal·liar els seriosos inconvenients que, per a la gestió forestal, també representa una propietat privada no rendible, els beneficis extens de la qual no reverteixen en el propietari. Aquest procediment d'indemnització total i automàtica dels beneficis es farà de manera gradual i, preferentment, en aquells terrenys en què és màxima la presència d'externalitats; per a fer-ho així, es valen del dret de retracte, conformement amb la legislació bàsica existent. Així mateix, es regula el dret d'expropiació forçosa per la Generalitat Valenciana.

El foment de la participació activa dels propietaris públics i privats és objecte de mesures especials. Es manté, en efecte, la possibilitat d'establir diverses modalitats d'accions concertades amb tota mena de propietaris, tals com convenis, acords, consorcis i accions conjuntes.

Es defineixen els deures i drets dels propietaris, sense perjudici del que s'estableix en les lleis vigents que regulen els sòls no urbanitzables; s'estableix, a més de la prohibició de classificar o reclassificar urbanísticament els terrenys que hagen patit un incendi forestal, la de destinar-los a la pastura en els cinc anys següents; transformar-los en sòls agrícoles en els vint anys següents, i de destinar-los a activitats extractives en els deu anys següents. En el cas d'abandó o deixadesa de l'exercici d'aquells deures dominicals que representen greus implicacions per a la conservació dels terrenys forestals, s'obri la possibilitat d'una expropiació forçosa per la Generalitat Valenciana.**2**

Es regulen les mesures de prevenció i reparació de danys, amb motiu de l'erosió, les plagues o els incendis, i es corresponsabilitza els propietaris en l'obligatorietat de les normes dictades en aquest sentit per l'administració forestal quan es tracte de situacions d'alt risc.

Pel que fa als incendis forestals, es preveu la planificació de les actuacions de la Generalitat Valenciana, a través de l'aprovació de plans sectorials d'incendis forestals i la possibilitat que, subordinats a aquests plans, els municipis redacten plans locals d'incendis. Igualment, els municipis podran promoure un voluntariat per a la cooperació en la lluita contra els incendis i potenciar activitats formatives i educatives.

Es prohibeix, en general, l'ús del foc als terrenys forestals i la crema de rostolls i d'altres superfícies per a labors agràries als terrenys confrontants amb la forest o amb una proximitat a aquesta inferior als 500 metres.

Les subvencions a propietaris són, amb l'adquisició de terrenys forestals per la Generalitat Valenciana, una altra de les solucions per a pal·liar el problema de les externalitats i la baixa rendibilitat directa inherent a les forests de la Comunitat Valenciana. S'estableix una normativa, respecte d'això, en la qual es concedeix prioritat, com a destinataris de les ajudes, a les cooperatives forestals, els titulars de forests agrupats, les associacions de propietaris i les entitats locals.

Una de les demandes més insistents plantejades des de la societat civil és la necessitat d'actualitzar la regulació referent a les infraccions i sancions, davant les contravencions de la llei pels qui atempten contra les forests, insensibles a la conservació del medi ambient. És per això que aquesta llei estableix la figura del guarda jurat mediambiental que, al servei de l'administració o dels particulars, permetrà una millor vigilància de la forest. Es millora l'actual llista d'infraccions i s'incrementa notablement la quantia de les multes, que poden arribar als cinquanta milions de pessetes. Així mateix, es fixa l'obligatorietat de reparar els danys causats per l'infractor.

Amb tot això, aquesta llei té com a objectiu donar resposta a les demandes manifestades per un ample moviment cívic que, des de diferents plataformes, ha donat un impuls important a la sensibilització social al respecte, dins el territori valencià.

Aquesta llei pretén, en definitiva, de contribuir a l'enfortiment de les nostres institucions d'autogovern; tot inserint-la en el nostre ordenament jurídic i promovent la necessària integració amb la normativa concernent a ordenació del territori, impacte ambiental, paratges naturals, planificació hidrològica, conservació del patrimoni autonòmic i tantes altres disciplines a les quals la política forestal pot servir d'instrument.

TÍTOL I

Disposicions generals

CAPÍTOL I

Definició i principis generals

*Article 1*

Aquesta llei té com a finalitat l'establiment del règim legal específic de les forests o terrenys forestals radicats a la Comunitat Valenciana.

*Article 2***3**

1. Als efectes d'esta llei, són forests o terrenys forestals els definits en l'article 5 de la Llei 43/2003, de forests.

2. En el desplegament de la llei bàsica estatal, es consideren forests o terrenys forestals a la Comunitat Valenciana:

a) Els terrenys agrícoles abandonats que hagen adquirit signes inequívocs del seu estat forestal, entenent com a tals els que presenten una cobertura d'espècies forestals arbòries o arbustives llenyoses per damunt del 50 % de fracció de cabuda coberta, aplicat, com a màxim, a escala de subparcel·la cadastral.

b) Els enclavaments forestals en terrenys agrícoles amb una superfície major d'una hectàrea, sense perjuí que enclavaments amb superfícies inferiors puguen tindre esta condició, sempre que l'òrgan forestal competent determine, de manera expressa, la funció ecològica d'estos.

3. Així mateix, tenen també la consideració de forest els terrenys pertanyents al domini públic forestal, encara que el seu ús i destinació no siga forestal.

*Article 3***4**

Als efectes d'esta llei, no tindran la consideració legal de forest o terreny forestal:

a) Els terrenys classificats legalment com a urbans o urbanitzables.

b) Els terrenys dedicats al cultiu agrícola.

c) Les superfícies destinades al cultiu de plantes i arbres ornamentals i els vivers forestals.

d) Les làmines d'aigua i els terrenys inundables que formen part d'aiguamolls o zones humides de caràcter permanent.

e) Els terrenys que amb una resolució administrativa  expressa prèvia canvien el seu ús forestal a un altre distint.

f) Els cultius forestals sobre terrenys agrícoles que tinguen com a finalitat la producció de collites anuals o recurrents de fruits, com ara la cirera, les tòfones, les anous, els pinyons, etc., sempre que el seu manteniment incloga la realització de pràctiques de maneig agrícola.

g) El cultiu de tòfones mitjançant tècniques agrícoles, destinat al consum humà, quan es duga a terme sobre sòls forestals i exclusivament durant el període d'explotació. En tal cas, el sòl tindrà la consideració de sòl agrícola temporal, i recobrarà la seua condició de sòl forestal en cessar este cultiu.

*Article 4*

1. Les facultats del dret de propietat forestal seran exercides en els termes previstos en la legislació bàsica de l'estat, en aquesta llei i en la resta de l'ordenament jurídic, que en delimiten el contingut d'acord amb la funció social que tenen.

2. La Generalitat Valenciana gestionarà les forests o terrenys forestals de la Comunitat Valenciana de manera integrada; tot atenent conjuntament la flora, la fauna i el medi físic que les constitueix, a fi d'aconseguir un aprofitament sostenible dels recursos naturals, i establint garanties per a la preservació de la diversitat biològica i per al manteniment dels processos ecològics essencials.

CAPÍTOL II

L'àmbit de la llei

*Article 5*

Aquesta llei serà aplicable a totes les forests o terrenys forestals de la Comunitat Valenciana, amb independència de qui en siga titular.

CAPÍTOL III

Objectius

*Article 6*

1. Són objectius d'aquesta llei:

a) Potenciar el bosc, com a referència cultural de primera magnitud i afavorir-ne la recuperació i el manteniment de les espècies autòctones.

b) Valorar els distints tipus de bosquines arbustives, com a etapes del desenvolupament de l'ecosistema, que poden acabar originant boscos, i gestionar-los en aqueix sentit allà on siga possible.

c) Mantenir, protegir i ampliar cobertes vegetals del nombre més gran possible d'estrats per a contrarestar el procés d'erosió, regular els fluxos hidrològics i pal·liar els efectes del canvi climàtic.**5**

d) Planificar, potenciar i millorar la coordinació tècnica entre les diferents administracions públiques, els actors públics i privats involucrats, amb relació a les mesures necessàries per a la prevenció i la lluita contra els incendis forestals. **6**

e) Delimitar les àrees de major interès forestal i potenciar-hi la capacitat productora dels terrenys forestals, harmonitzable amb la tutela de les masses boscoses, per obtenir-ne els recursos naturals renovables, necessaris per a atendre les demandes socials.

f) Compatibilitzar la millora de les explotacions forestals i silvícoles amb la realització d'altres aprofitaments com els cinegètics, els de pasturatge i els de recol·lecció de subproductes; tot prenent-hi les mesures de salvaguarda necessàries.

g) Fomentar la participació de tots els ciutadans, especialment d'aquells que habiten el medi rural, en el manteniment i l'ampliació dels recursos forestals, interessant-los en els rendiments econòmics que tenen, mitjançant la creació d'ocupació i l'assignació de beneficis.

h) Afavorir, amb les cauteles necessàries, l'ús excursionista, recreatiu i pedagògic d'aquests terrenys, i, promoure la conscienciació social sobre els valors culturals, ecològics, ambientals i econòmics, que comporta el patrimoni forestal valencià.

i) Promoure la investigació científica i la innovació tecnològica en l'àmbit forestal així com la realització de cursos i ensenyaments de formació professional i d'especialitats vinculades a aquest àmbit. **7**

j) Millorar els processos d'obtenció, transformació i comercialització dels productes econòmics de la forest.

k) Articular l'ordenació administrativa i la gestió de la forest amb l'ordenació del territori, el planejament dels espais naturals protegits, el règim urbanístic, i la planificació sectorial.

l) Assegurar la preservació adequada de les espècies i individus singulars així com de les formacions vegetals d'alt valor ecològic, en particular, les corresponents a la vegetació potencial valenciana.

m) Crearà les zones perifèriques del bosc de menor risc de degradació, espais d'esbargiment i gaudiment del bosc, on canalitzar la demanda d'usos recreatius dels ciutadans.

2. Per al compliment dels objectius previstos en el punt anterior, la Generalitat Valenciana podrà utilitzar les formes següents d'actuació:

a) Ordenació i planificació dels recursos forestals, classificant els terrenys forestals segons aquests i limitant-ne l'ús i aprofitament en raó de la protecció que calga per a la conservació de la coberta vegetal.

b) Foment de les activitats privades dirigides al compliment dels objectius previstos.

c) Defensa de la propietat forestal d'utilitat i dominis públics.

d) Regulació de les actuacions en el medi forestal i sanció de les infraccions que es cometen.

e) Incrementar la propietat forestal patrimonial de la Generalitat Valenciana.

f) Qualsevol altra que siga congruent amb el compliment d'aquesta llei.

CAPÍTOL IV

De la titularitat i classificació

*Article 7***8**

1. Forests públiques i forests privades.

1.1. Per raó de la seua titularitat les forests poden ser públiques o privades.

1.2. Són forests públiques les pertanyents a l'Estat, a la Generalitat, a les diputacions, a les entitats locals i a altres entitats de dret públic.

1.3. Són forests privades les pertanyents a persones físiques o jurídiques de dret privat, ja siga individualment o en règim de copropietat.

1.4. Les forests veïnals en mà comuna són forests privades que tenen naturalesa especial derivada de la seua propietat en comú sense assignació de quotes, sent la titularitat d'aquestes dels veïns que a cada moment integren el grup comunitari que es tracte i subjectes a les limitacions de indivisibilitat, inalienabilitat, imprescriptibilitat i inembargabilitat. Sense perjudici del previst en la Llei 55/1980, d'11 de novembre, de forests veïnals en mà comuna, se'ls aplicarà el que es disposa per a les forests privades.

2. Forests de domini públic i forests patrimonials.

2.1. Són de domini públic o demanials i integren el domini públic forestal:

a) Per raons de servei públic, les forests incloses en el Catàleg de Forests d'Utilitat Pública a l'entrada en vigor d'aquesta llei, així com les que s'hi incloguen d'acord amb l'article 16.

b) Les forests comunals, pertanyents a les entitats locals, en tant el seu aprofitament corresponga al comú dels veïns.

c) Aquelles altres forests que, sense reunir les característiques anteriors, hagen sigut afectades a un ús o servei públic.

2.2. Són forests patrimonials les de propietat pública que no siguen demanials.

3. Forests catalogades d'utilitat pública.

A partir de l'entrada en vigor d'aquesta llei, el govern valencià podrà declarar d'utilitat pública i incloure en el Catàleg de Forests d'Utilitat Pública les forests públiques incloses en els supòsits següents:

a) Les que siguen essencials per a la protecció del sòl front als processos d'erosió.

b) Les situades a les capçaleres de les conques hidrogràfiques i aquelles altres que contribuïsquen decisivament a la regulació del règim hidrològic, incloses les que es troben en els perímetres de protecció de les captacions superficials i subterrànies d'aigua, evitant o reduint allaus, riuades i inundacions i defensant poblacions, cultius i infraestructures, o millorant el proveïment d'aigua en quantitat o qualitat.

c) Les que eviten o reduïsquen els despreniments de terres o roques i l'aterrament d'embassaments i aquelles que protegisquen cultius i infraestructures front el vent.

d) Les que sense reunir plenament en el seu estat actual les característiques descrites en els paràgrafs a, b o c siguen destinades a la repoblació o la millora forestal amb les finalitats de protecció en ells indicats.

e) Les que contribuïsquen a la conservació de la diversitat biològica a través del manteniment dels sistemes ecològics, la protecció de la flora i la fauna o la preservació de la diversitat genètica i, en particular, les que constituïsquen o formen part d'espais naturals protegits, zones d'especial protecció per a les aus, zones d'especial conservació, llocs d'interès geològic o altres figures legals de protecció, així com les que constituïsquen elements rellevants del paisatge.

f) Aquelles altres que establisca la Generalitat en la seua legislació.

*Article 8*

1. Seran de domini públic els terrenys forestals que hagen estat afectats a un ús o servei públic, o que ho siguen per aplicació d'una norma de l'estat. A l'àmbit de la Comunitat Valenciana, podran ser declarades de domini públic, a més, aquelles forests o terrenys forestals que es vinculen a la satisfacció d'interessos generals i, en concret, a la protecció i millora de la qualitat de vida, i a la defensa i restauració del medi ambient.

2. L'afectació al domini públic es produirà per acord específic del Govern valencià, amb la instrucció prèvia d'un expedient, en el qual, en tot cas, haurà de ser oïda l'entitat pública afectada i, a més, ha d'acreditar-s'hi que la forest, per l'estat actual que tinga o com a conseqüència de la seua futura transformació, tinga alguna de les característiques o funcions següents:

a) Protecció i conservació dels sòls, per evitar-ne l'erosió.

b) Regulació de les alteracions del règim hídric i defensa de terres de conreu, poblacions, canalitzacions o vies de comunicació en les grans avingudes.

c) Ubicació en àrees. permeables d'aflorament d'aqüífers subterranis.

d) Els terrenys forestals que constituesquen ecosistemes que permeten de mantenir determinats processos ecològics essencials i la diversitat biològica o que aprofiten de recer a la fauna silvestre.

e) Els que formen masses arbòries naturals d'espècies autòctones o bosquines de valor ecològic.

f) Els que signifiquen elements importants del paisatge.

g) En general, els terrenys forestals que contribuesquen a la salut pública, la millora de les condicions sòcio-econòmiques de la zona o a l'oci i l'esbargiment dels ciutadans.

3. Si desapareixen les causes que van motivar l'afectació d'un terreny forestal al domini públic, haurà de produir-se la desafectació al mateix temps per acord exprés del govern valencià, amb un informe previ favorable de l'administració forestal.

Si, de conformitat amb el que estableix el capítol V d'aquest títol, el terreny forestal afectat al domini públic està inscrit en el Catàleg de Forests de Domini Públic i d'Utilitat Pública de la Comunitat Valenciana, la desafectació requerirà l'exclusió prèvia del catàleg, la decisió s'adoptarà per acord exprés del govern valencià i es requerirà informe favorable de l'administració forestal i la instrucció prèvia del procediment corresponent, en què es donarà audiència a l'administració pública titular i, si escau, als titulars de drets sobre aquest terreny. **9**

4. Les forests de domini públic seran inalienables, imprescriptibles i inembargables, i l'administració titular podrà, recuperar-ne, d'ofici i en qualsevol moment, la possessió, sense que siguen admesos interdictes ni procediments especials en aquesta matèria.

5. Els aprofitaments forestals compatibles amb la causa de declaració dels terrenys forestals de domini públic seran efectuats conformement amb que hi ha establit per a les forests declarades d'utilitat pública. Per a les ocupacions caldrà atorgar concessió administrativa, conformement amb la legislació que les regula.

*Article 9*

1. Seran declarats d'utilitat pública els terrenys forestals de propietat pública que hagen de ser conservats i millorats per la transcendència hidrològico-forestal o per les funcions ecològiques o socials que tinguen.

2. Podran ser declarats protectors, els terrenys forestals de propietat privada que complisquen les característiques assenyalades en l'apartat anterior; aquells que tinguen una superfície superior a cent hectàrees, i els situats a vessants amb un pendent mitjà igual o superior al 50%.

3. Corresponen al Govern valencià, les declaracions establides als paràgrafs anteriors, després del procediment que garantisca en tot cas l'audiència dels titulars.

CAPÍTOL V

Registres públics

Secció primera. Règim general

*Article 10*

1. Els documents per a la matrícula de finques confrontats o enclavades a terrenys forestals de propietat pública hauran de fer constar aquesta circumstància i seran acompanyats d'un certificat, expedit per l'administració forestal, en, què es diga que no formen part dels dits terrenys.

2. Els registradors de la propietat, al terme municipal dels quals hi haja terrenys forestals de propietat pública, estan obligats de notificar directament a l'administració forestal, cadascuna de les matrícules que se sol·liciten de finques no inscrites a favor de cap persona i que afecten terrenys rústics, a l'empara de l'article 205 i concordants de la Llei Hipotecària.

*Article 11*

1. Els forests o terrenys forestals declarats de domini públic o d'utilitat pública s'inscriuran en el Catàleg de Forests de Domini Públic i d'Utilitat Pública de la Comunitat Valenciana.

2. Els terrenys forestals declarats protectors seran inscrits al Catàleg de Forests Protectores de la Comunitat Valenciana, de naturalesa anàloga a què es refereix a l'apartat anterior.

3. Els dos catàlegs susdits en els apartats anteriors es regularan pel reglament.

4. La inclusió de les forests o els terrenys forestals en els catàlegs que s'assenyalen en aquest article es regularà pel procediment descrit en el paràgraf segon de l'apartat 3 de l'article 8 d'aquesta llei. **10**

Secció segona. De la catalogació

*Article 12*

1. En el Catàleg de Forests de Domini Públic i d'Utilitat Pública al de Forests Protectores de la Comunitat Valenciana, seran inscrites les ocupacions, concessions, servituds i la resta de drets reals que graven els béns inscrits.

2. L'administració podrà autoritzar les ocupacions, concessions, servituds i la resta de drets reals si són compatibles amb la persistència dels valors naturals de les forests demanials i d'utilitat pública i dels protectors. La seua duració serà per temps determinat, i el període màxim serà fixat reglamentàriament.

Esta utilització privativa, en el cas de les forests de domini públic i utilitat pública, generarà una contraprestació equivalent a favor de l'administració propietària de la forest que podrà fer-se efectiva per mitjà de l'execució pel beneficiari d'un projecte de millora del medi forestal, que es desenvoluparà durant tot el període d'afecció a la forest d'utilitat pública.

Este projecte s'executarà sota la direcció de l'administració forestal, que fixarà la quantia anual de l'actuació i les seues actualitzacions.

En el cas que la contraprestació es faça mitjançant un ingrés, aquest tindrà la consideració d'aprofitament.

L'administració podrà revocar estes autoritzacions per causa declarada d'incompatibilitat dels drets d'ocupació amb els interessos i objectius forestals regulats en esta llei, sense perjuí de la indemnització que pertoque, si és el cas. **11**

*Article 13*

En el Catàleg de Forests de Domini Públic i d'Utilitat Pública i al de Forests Protectores de la Comunitat Valenciana constaran, en tot cas, les següent característiques, si concorrien:

a) Terrenys forestals situats a les capçaleres de les conques hidrogràfiques, la funció principal dels quals consistisca a contenir els processos d'erosió i la deterioració dels recursos hidrològics, amb independència de les potencialitats productores que tinguen.

b) Terrenys forestals situats a les riberes dels rius, rierols i torrents, si el fi mediambiental que tenen permet o no la compatibilitat amb la producció forestal i, si escau, silvícola.

c) Terrenys forestals a prop de poblacions, la funció primordial dels quals responga a criteris d'esbarjo i paisatge, sense perjudici de les funcions de conservació de l'espai.

CAPÍTOL VI

De les competències de les administracions públiques

*Article 14*

Les competències derivades d'aquesta llei seran exercides per l'òrgan de la Generalitat Valenciana que les tinga atribuïdes, conformement amb reglament orgànic i funcional que tinga.

*Article 15*

1. Les corporacions locals de la Comunitat Valenciana administraran, gestionaran i disposaran els aprofitaments i terrenys forestals que els pertanyen, d'acord amb el que es disposa en aquesta llei, sense perjudici del que s'estableix en la legislació bàsica estatal. Així mateix, totes les autoritats, òrgans i agents que tinguen vetllaran, en l'exercici de les atribucions respectives, pel compliment dels preceptes d'aquesta llei.

2. El procediment per a la declaració de forests de domini públic o per a revocar-la podrà ser iniciada a instància dels ens locals propietaris.

*Article 16*

D'acord amb els termes establits en la legislació bàsica estatal, les corporacions locals de la Comunitat Valenciana cooperaran amb la Generalitat Valenciana per a l'assoliment dels objectius previstos en aquesta llei i, en especial, pel que fa a la vigilància dels terrenys forestals. Igualment, facilitaran a l'administració la informació pròpia de la gestió que fan, que siga rellevant per al compliment dels fins d'aquesta llei.

*Article 17*

1. Als efectes de l'article 45 de l'Estatut d'Autonomia podran ser delegats, per a l'exercici de les competències a què es refereix aquesta Llei, els ajuntaments o qualsevol de les entitats locals que els agrupen.

2. La delegació haurà de ser sol·licitada pel ple de l'ajuntament o per l'òrgan equivalent d'aquesta entitat local.

3. Feta la comprovació prèvia que l'òrgan sol·licitant pot assumir-ne la competència, per disposar de mitjans que n'asseguren l'eficaç prestació dels serveis, el Govern valencià, a proposta del Conseller de Medi Ambient, podrà autoritzar, en cada cas, la delegació mitjançant decret.

4. El decret de delegació contindrà, com a mínim:

a) Fixació de les competències, per a l'exercici de les quals haja estat feta la delegació.

b) Delimitació de l'abast i la intensitat de la delegació.

c) Mesures de control que s'hi reserve la Generalitat Valenciana.

d) Mitjans i/o aprofitaments que cal transferir.

5. En qualsevol moment es podrà supervisar l'exercici de les competències delegades, dictar instruccions de caràcter general i recaptar informació sobre la gestió municipal, a més de fer els requeriments que s'hi consideren necessaris.

*Article 18***12****13**

1. Actuarà com a òrgan de caràcter consultiu en matèria forestal la Mesa Forestal de la Comunitat Valenciana, creada pel Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana.

2. La Mesa Forestal de la Comunitat Valenciana informarà sobre el desenrotllament del Pla d'Acció Territorial Forestal de la Comunitat Valenciana i els avantprojectes de llei o projectes de decret de la Generalitat Valenciana en matèria forestal, així com altres assumptes que se li atribuïsquen o que, per la seua especial rellevància, se sotmeten a estudi.

Apartat 3. Podran crear-se amb el mateix caràcter i amb la composició, l'organització i el funcionament que es determinen altres òrgans consultius d'àmbit territorial inferior, a fi de fomentar la coordinació i la participació de la ciutadania, els ens locals i la societat civil de les demarcacions forestals.

Apartat 4. Atès l'apartat anterior, es crearan els denominats consells forestals de demarcació en les 12 demarcacions forestals previstes en la Llei forestal i en el Patfor: Sant Mateu, Sogorb, la Vall d'Alba, Llíria, Xelva, Énguera, Requena, Polinyà de Xúquer, Alcoi, Crevillent, Xàtiva i Altea.

Aquests consells forestals de demarcació es constituiran abans del 31 de desembre de 2018.

Apartat 5. Els consells forestals de les demarcacions forestals són òrgans consultius d'àmbit territorial de demarcació forestal.

Apartat 6. Reglamentàriament se'n determinarà la composició, les competències i les normes de funcionament.

Apartat 7. Els consells forestals de demarcació es coordinaran amb la resta d'òrgans consultius de participació i coordinació que hi ha en la Conselleria d'Agricultura, Medi Ambient, Canvi Climàtic i Desenvolupament Rural.

TÍTOL II

De la política forestal

CAPÍTOL I

De la planificació forestal

*Article 19*

1. Per a la consecució dels objectius previstos en aquesta llei, la Generalitat Valenciana ordenarà i planificarà els recursos forestals de la Comunitat Valenciana.

2. Com a tràmit previ de la revisió del Pla d'acció territorial forestal de la Comunitat Valenciana (Patfor) i de la determinació de les potencialitats dels terrenys forestals, l'administració actualitzarà l'inventari forestal, que contindrà, com a mínim, les determinacions següents: **14**

a) Enumeració i descripció de les superfícies, existències, els estats de conservació i de creixement dels terrenys forestals.

b) Anàlisi descriptiva i quantitativa de les característiques dels terrenys forestals, de les potencialitats productores i de les característiques ambientals i ecològiques que tenen.

*Article 20*

1. El Pla d'acció territorial forestal de la Comunitat Valenciana tindrà vigència indefinida si bé es revisarà almenys cada quinze anys prèvia actualització de l'inventari forestal. **15**

2. Els criteris que regiran la revisió del Pla d'acció territorial forestal de la Comunitat Valenciana seran els següents: **16**

a) La conservació, millora i reconstrucció de la coberta vegetal natural dels terrenys forestals amb l'objectiu d'aconseguir les formacions vegetals potencials en la mesura possible.

b) La defensa del sòl contra l'erosió.

c) Regular l'aprofitament ordenat de les forests com a font de recursos naturals renovables, tot fent-los compatibles amb la protecció del medi natural.

d) Comptabilitzar amb els criteris anteriors la funció social de la forest com a marc natural d'esbargiment i esplai.

e) Accions de prevenció que protegisquen la coberta vegetal contra incendis, plagues, contaminació atmosfèrica i altres agents nocius.

f) Determinar les activitats de primera transformació dels productes de la forest que milloren l'economia rural i fomenten la creació d'ocupació.

g) Fomentar el coneixement, respecte i implantació de la vegetació natural del territori de la Comunitat Valenciana.

3. El Pla d'acció territorial forestal de la Comunitat Valenciana serà revisat per la conselleria competent en medi ambient i aprovat pel govern valencià, amb informe de la Mesa Forestal i previ un procediment que garantisca la informació pública i l'audiència a les entitats locals i a la resta d'administracions públiques afectades.

Una vegada revisat el Pla d'acció territorial forestal de la Comunitat Valenciana, es presentarà a les Corts Valencianes

El mateix procediment se seguirà per a modificar-lo o revisar-lo posteriorment. **17**

4. El Pla d'acció territorial forestal contindrà, si més no:

a) La divisió en demarcacions dels terrenys forestals de la Comunitat Valenciana:

b) Determinació en aquestes de:

- Zones amb distints graus de protecció segons els ecosistemes, paisatges i espècies singulars.

- Zones susceptibles de ser declarades de repoblació obligatòria.

- Zones delimitades segons el perill d'incendis forestals.

- Conques on siga necessària la correcció hidrològico-forestal, inclosa la conservació de sòls, per a minvar-ne el risc d'erosió.

c) Cartografia corresponent als punts anteriors.

d) Ordenances bàsiques que contindran els esquemes generals de gestió i d'aprofitament dels terrenys forestals que formen les demarcacions.

e) Directrius d'actuació que contindran:

- Accions previstes per al foment de la investigació i formació en temes forestals.

- Determinacions per a l'ús social i recreatiu dels terrenys forestals.

- Implantació d'indústries de primera transformació de productes forestals.

f) Programació en el temps i en l'espai de les activitats a desplegar.

g) Pla econòmic i financer.

5. Les especificacions contingudes en el Pla d'acció territorial forestal vincularan tant els particulars com els poders públics.

*Article 21***18**

1. D'acord amb el que hi ha disposat en el pla d'acció territorial forestal (Patfor), les demarcacions forestals delimitades es revisaran i gestionaran de la manera adequada seguint criteris geogràfics i dasocràtics apropiats per a la gestió, la protecció i el foment forestal, i es preveuran els futurs escenaris forestals provocats pel canvi climàtic a la nostra Comunitat Valenciana, delimitades per criteris geogràfics i dasocràtics, adequats per a la gestió, protecció i foment forestal.

2. En desenvolupament del Pla d'acció territorial forestal l'administració elaborarà, aprovarà i executarà plans d'ordenació de recursos forestals (PORF) de demarcació, en substitució dels anteriors plans forestals de demarcació (PFD), que concreten i desenvolupen les directrius del Pla d'acció territorial forestal.

3. L'aprovació dels plans d'ordenació de recursos forestals (PORF) de demarcació correspondrà al conseller o la consellera competent en matèria forestal.

En l'elaboració dels PORF de demarcació es garantirà la informació pública i el diàleg amb les entitats locals públiques i privades, els propietaris de predis forestals i altres usuaris amb drets reconeguts, com també amb la resta d'agents socials i institucions afectats.

En els PORF de demarcació s'establirà el marc en el qual podran subscriure's acords, convenis i contractes entre l'administració i els propietaris per a la gestió de les forests.

4. La part forestal dels plans d'ordenació de recursos naturals (PORN) o plans equivalents, l'àmbit territorial d'aplicació dels quals comprenga part o la totalitat d'una demarcació forestal, tindrà el caràcter de PORF, amb un informe previ favorable de l'òrgan forestal competent.

Així mateix, respecte als àmbits dins d'una demarcació forestal que estiguen regulats per un PORN, els PORF s'hi integraran amb el que disposen aquests, i els PORN prevaldran en cas d'incompatibilitats, de conformitat amb la Llei 42/2007, de 13 de desembre, del patrimoni natural i la biodiversitat, i la Llei 11/1994, de 27 de desembre, d'espais naturals protegits de la Comunitat Valenciana.

*Article 22*

A cada demarcació forestal seran delimitades àrees d'actuació, constituïdes per superfícies forestals d'homogènies característiques físiques, biològiques, edàfiques i d'altres, susceptibles de plans o programes comuns. Per a cada una de les àrees, seran establides les prevencions precises per tal de potenciar-ne la conservació i l'explotació, a més de la protecció contra incendis.

CAPÍTOL II

De la gestió forestal sostenible **19**

*Article 23***20**

1. Les forests han de ser gestionades de manera sostenible, integrant els aspectes ambientals amb les activitats econòmiques, socials i culturals, a fi de conservar el medi natural, alhora que s'hi genera ocupació i col·laborar a incrementar la qualitat de vida de la població rural.

2. La conselleria competent en matèria forestal elaborarà i aprovarà les instruccions d'ordenació i aprofitament sostenible de les forests valencianes. Així mateix, reglamentàriament desenvoluparà els models de gestió forestal tipus que s'hi determinen com a convenients i també un procediment per tal d'adherir-se'n, que comportarà en tot cas el compromís de seguiment per part dels titulars.

3. A fi de facilitar-ne l'ordenació i la gestió, les administracions fomentaran l'agrupació de forests públiques o privades.

4. Forests de socis.

4.1. Són forests de socis aquells la titularitat dels quals correspon, en proindivís, a diverses persones i alguna d'elles són desconegudes, amb independència de la seua denominació i de la seua forma de constitució.

4.2. Qualsevol dels copropietaris d'una forest de socis, amb independència de quina siga la seua quota de participació, podrà promoure la constitució d'una junta gestora davant l'òrgan competent en gestió forestal, que convocarà, a instàncies de part, tots els copropietaris coneguts. La junta gestora, una vegada constituïda, serà l'òrgan de govern i representació de la comunitat en tant existeixen quotes de participació vacants i sense propietari conegut, mitjançant comunicació a aquest efecte a tots els altres copropietaris coneguts.

La junta gestora comunicarà l'existència d'una o diverses quotes de participació que manquen de propietari conegut a la Direcció General del Patrimoni de l'Estat, a fi que procedisca en compliment del que hi ha previst en la Llei 33/2003, de 3 de novembre, del patrimoni de les administracions públiques i en el seu reglament de desenvolupament, aprovat pel Reial decret 1373/2009, de 28 d'agost.

4.3. Per a la vàlida constitució de la junta gestora, serà necessari l'acord de, almenys, les quatre cinquenes parts dels propietaris coneguts, i la seua formalització per escrit. S'alçarà acta de la constitució de la junta gestora en la qual figure la identificació de la forest o les forests afectades, la designació almenys d'un president i un secretari i les normes de funcionament intern, que hauran d'incloure el criteri d'incorporació de nous membres.

4.4. Correspon a la junta gestora:

a) La representació i la gestió de la comunitat. Per a això podrà adoptar els actes de gestió i d'administració que millor convinguen als interessos comuns, la qual cosa inclou la gestió i el gaudi de la forest de socis i de tots els seus productes i l'alienació de tota classe d'aprofitaments forestals, agrícoles, ramaders, energètics i miners, així com qualsevol altre acte pel qual estiguen facultats els propietaris per aquesta llei. La junta gestora podrà acordar el repartiment de beneficis generats entre els socis, en proporció a la seua participació, amb l'exclusió dels corresponents a les parts no aclarides, que hauran d'invertir-se en la millora de la forest.

b) La promoció dels expedients d'investigació de la titularitat de les quotes vacants, d'acord amb el que es disposa en els articles 45 i següents de la Llei 33/2003, de 3 de novembre, del patrimoni de les administracions públiques i altra normativa aplicable. La junta gestora tractarà d'identificar els titulars de les quotes vacants, mitjançant qualssevol proves documentals o d'una altra classe admeses en dret; en particular, mitjançant les dades que consten en el Registre de la Propietat, en el cadastre, en escriptures públiques, en testimonis i actes notarials o en partides de naixement o de baptisme dels últims titulars coneguts i dels seus descendents, sense perjudici de les competències de la Direcció General del Patrimoni de l'Estat.

4.5. Per a la vàlida adopció d'acords es requerirà el vot favorable de la majoria de les quotes de participació dels propietaris coneguts, presents o representats.

4.6. La junta gestora es dissoldrà una vegada tots els comuners estiguen identificats conforme a dret, moment a partir del qual se sotmet a les regles de comunitat de béns en règim de proindivís, no procedint l'acció de divisió fins que no s'haja procedit a la identificació de la totalitat de les quotes vacants.

4.7. La Direcció General del Patrimoni de l'Estat incoarà el corresponent procediment d'investigació respecte a les quotes vacants sempre que de la comunicació de la junta gestora es desprenga que existeixen indicis fundats que aquestes quotes manquen efectivament de propietari.

Al procediment d'investigació s'incorporaran les diligències realitzades per la junta gestora tendents a l'esclariment de la titularitat de les quotes, que no necessitaran ser reiterades per l'administració general de l'Estat.

En el cas que s'acreditara l'existència de quotes vacants, tals quotes s'entendran afectades per ministeri de la llei al Ministeri d'Agricultura, Alimentació i Medi Ambient quan s'acorde la seua incorporació al patrimoni de l'administració general de l'Estat, declarant-se així en la resolució que pose fi al procediment de recerca.

El resultat d'aquesta identificació serà objecte de declaració davant el cadastre immobiliari, a fi d'incorporar-hi les alteracions cadastrals que, si escau, procedeixen.

En tot cas, sobre aquestes quotes podrà iniciar-se un procediment d'alienació a l'empara de l'establert en l'article 112.6 de la Llei 33/2003, de 3 de novembre, del patrimoni de les administracions públiques.

4.8. Els propietaris de les forests de socis es regiran en el que no s'opose a aquesta regulació, pel que es disposa en els articles 392 i següents del Codi civil i, en particular, tindran dret de retracte. En qualsevol cas, el dret de retracte legal entre copropietaris no serà aplicable en la transmissió intervius atorgada a favor del cònjuge o parents per consanguinitat dins del segon grau del condomini o societats unipersonals del mateix.

4.9. A les juntes gestores constituïdes se'ls assignarà identificació fiscal per a la realització de negocis jurídics de la seua competència.

*Article 24*

1. L'administració forestal, prèvia informació pública, podrà declarar determinades àrees forestals com a zones d'actuació urgent (ZAU) a fi de conservar-les, restaurar-les, rehabilitar-les o defensar-les davant de riscos i vulnerabilitats, sempre que hi concórrega alguna de les circumstàncies següents: **21**

a) Terrenys degradats o erosionats, o amb risc clar de ser-ho.

b) Terrenys afectats per un incendi forestal, en els quals no siga previsible una regeneració natural.

c) Terrenys afectats per circumstàncies meteorològiques o climatològiques adverses de caràcter extraordinari.

d) Terrenys afectats per plagues o malalties forestals que els hagen ocasionat greus perjudicis.

e) Terrenys on hi haja superfícies de dunes litorals en perill.

f) Terrenys amb fauna o flora especial valor.

g) Terrenys afectats per qualsevol alteració ecològica greu o amb el risc de ser-hi afectats.

h) Terrenys situats en zones d'alt risc d'incendi forestal definides en l'article 55.6. **22**

2. La declaració serà efectuada mitjançant un decret del Govern valencià, en què es delimitarà el perímetre que afecta i es definiran les mesures que cal prendre per tal de solucionar les deficiències assenyalades, a més del termini per a executar-les i les dotacions econòmiques que, si s'escau, comportaran. L'expedient es podrà instruir d'ofici o a instància de les entitats locals en les quals es troben situats aquests terrenys.

3. Sense perjudici de les ajudes que puguen establir-se, les mesures seran executades pels propietaris dels terrenys. No obstant això, aquests podran acordar amb l'administració la seua execució, aportant mitjans personals, materials o per mitjà d'empreses de gestió forestal acreditades davant l'esmentada administració o, a falta d'això, de terrenys.

La conselleria amb competències en matèria forestal podrà declarar d'interès general els treballs inclosos en les zones d'actuació urgent (ZAU), com també determinar en cada cas el caràcter onerós o gratuït de l'execució subsidiària per l'administració. **23**

4. La declaració podrà, igualment, limitar i fins i tot prohibir-hi els aprofitaments, que siguen incompatibles amb el fi establit, pel temps estrictament necessari.

*Article 25*

1. L'administració programarà les actuacions que farà encaminades a la conservació, millora, protecció i l'aprofitament dels terrenys forestals.

2. Per a la gestió dels terrenys forestals de domini públic, d'utilitat pública o protectors, seran aprovats per l'administració plans d'ordenació forestal i plans tècnics de gestió forestal.

3. L'elaboració dels plans a què es refereix l'apartat anterior serà efectuada per l'administració, amb audiència als propietaris dels terrenys i els ens locals corresponents a l'àmbit que comprèn el projecte. **24**

4. L'administració podrà tramitar i aprovar plans d'ordenació forestal i plans tècnics de gestió forestal per a altres terrenys forestals, a instància dels propietaris.

*Article 26*

1. Per a les forests de domini públic, d'utilitat pública i protectores, podran ser elaborats projectes d'execució. En els mateixos termes, podran ser elaborats per a la resta de les forests, quan haja estat redactat per a ells un Pla d'ordenació forestal i pla tècnic de gestió forestal, conformement amb l'article anterior.

2. Els projectes d'execució seran elaborats per les entitats públiques o privades que gestionen la forest, sense perjudici del deure de comunicar-ne a l'administració forestal el contingut i de trametre-li'n una còpia per tal que en faça el control i seguiment.

3. Per a aquelles forests que no tinguen prèviament aprovat un Pla d'ordenació forestal i pla tècnic de gestió forestal, els propietaris podran elaborar projectes d'execució que, prèviament a executar-los, requeriran un informe de l'administració.

CAPÍTOL III

De la repoblació forestal

*Article 27*

1. La Conselleria de Medi Ambient fomentarà i desenvoluparà la regeneració de la coberta vegetal de tots els terrenys forestals amb viabilitat ambiental, econòmica i social. **25**

2. La repoblació de les forests de domini públic, d'utilitat pública o protectores, exigirà la redacció d'un projecte, el qual serà aprovat per l'administració, quan no siga d'iniciativa pròpia, i a més establirà condicionaments atenent les espècies més idònies, les tècniques a emprar pel que fa a l'adaptació, i la incidència en la conservació del sòl o de la repercussió que tinguen en l'ecosistema.

3. La repoblació de forests o terrenys no catalogats, a iniciativa dels titulars, requerirà autorització de la Conselleria de Medi Ambient.

4. Quan, per raó de l'estat de conservació dels sòls, siga convenient la repoblació forestal de finques de propietat particular, l'administració podrà declarar-la obligatòria; cosa que requerirà dels propietaris que prenguen les mesures precises per dur-la a terme.

Reglamentàriament es determinaran les ajudes de què podran beneficiar-se els propietaris. Podran també, establir-se convenis entre aquests i l'administració en que siguen acordades les aportacions amb dues parts, i el pla de reforestació, que podrà comprendre diverses anualitats. L'aportació dels particulars serà determinada segons la capacitat productiva dels terrenys que cal repoblar, i podrà ser efectuada en metàl·lic, en terrenys, constituint drets reals limitadors del domini o mitjançant els rendiments futurs.

5. Quan l'aportació de l'administració supere el 50% del cost de la repoblació, li correspondrà exclusivament dur a terme els treballs.

*Article 28*

1. L'administració tindrà compte de l'estabilització i la regeneració dels terrenys situats a vessants, amb terrasses o bancals que hagen deixat de ser conservats o que siguen abandonats com a sòls agrícoles, i dels erms o improductius, susceptibles de recuperació.

2. L'estabilització i la regeneració de terrenys podran ser imposades als propietaris, per consideracions ecològiques, de conservació dels sòls o anàlogues, conformement amb el que s'estableix al paràgraf 4 de l'article anterior. Quan no es puga conèixer el propietari, podran ser dutes a terme les obres d'estabilització i de regeneració, i també les de repoblació, els costos de les quals constituiran un crèdit que podrà ser fet efectiu sobre els terrenys citats mitjançant l'adjudicació de la finca directament a l'administració.

*Article 29***26**

1. L'administració forestal establirà dins del Pla d'acció territorial forestal un programa especial per a assegurar el manteniment i la recuperació d'espècies singulars i de formacions o ecosistemes específics. **27**

2. Per a aquells terrenys forestals amb característiques que els facen aptes per a les activitats cinegètiques, podran ser elaborats pels titulars que tinguen, plans en els quals, sense perjudici del que s'estableix en la legislació específica, serà regulada la gestió compatible entre els fins previstos en aquesta llei i l'ús cinegètic. Aquests plans, aprovats per l'administració, podran gaudir de les ajudes previstes en aquesta llei.

3. L'administració forestal potenciarà la xarxa de vivers propis per a la producció, sobretot, d'espècies autòctones. Així mateix, donarà suport a la creació de vivers d'ens locals, agrupacions de municipis o entitats de custòdia del territori.

Aquesta xarxa de vivers serà coordinada pel Banc de Llavors Forestals, adscrit al Centre per a la Investigació i l'Experimentació Forestal (CIEF). **28**

CAPÍTOL IV

Dels aprofitaments

*Article 30***29**

1. La Conselleria competent en medi ambient **30**  fomentarà i desenvoluparà l'aprofitament dels terrenys forestals; tot ordenant-los com a recursos naturals renovables que són, segons la capacitat de càrrega dels ecosistemes i amb unes condicions d'explotació que eviten danys, tanta la vegetació com al sòl.

2. Als efectes d'esta llei, són aprofitaments forestals les fustes, llenyes, corfes, pastures, fruits, resines, plantes aromàtiques, plantes medicinals, bolets i tòfones silvestres, productes apícoles i, en general, la resta de productes i subproductes propis dels terrenys forestals, així com els servicis amb valor de mercat característics de les forests. Igualment, són aprofitaments les activitats cinegètiques, que es regularan per la seua legislació específica.

No tindran consideració d'aprofitament forestal l'eliminació d'espècies exòtiques invasores. En este cas únicament es requerirà una comunicació prèvia a l'Administració forestal. **31**

3. Es competència de l'administració forestal, l'alienació dels aprofitaments forestals de les forests de propietat de la Generalitat Valenciana.

4. Les forests declarades d'utilitat pública i les protectores hauran de comptar amb un pla d'ordenació, un pla dasocràtic o amb un instrument de gestió equivalent, elaborat a instàncies del titular o de l'òrgan competent, al qual, en qualsevol cas, en correspondrà l'aprovació.

5. De manera reglamentària, l'òrgan competent en matèria forestal regularà en quins casos serà obligatori disposar d'un instrument de gestió per a les forests privades no protectores i públiques no catalogades, per a les quals es podran habilitar models simplificats.

6. Així mateix, es fomentaran a les àrees forestals els projectes que milloren l'absorció de CO2, per a compensar l'empremta de carboni, en el marc del Reial decret 163/2014 pel qual es crea el registre d'empremta de carboni, compensació i projectes d'absorció de CO2.

*Article 31***32**

1. Els aprofitaments en terrenys forestals, siga quina siga la naturalesa de la muntanya, necessitaran autorització expressa de l'administració forestal competent, excepte els supòsits prevists en els apartats següents.

2. Per als aprofitaments que s'efectuen d'acord amb instruments de gestió expressament aprovats per l'administració forestal, n'hi haurà prou que l'interessat presente una declaració responsable, en la qual es manifeste, sota la seua responsabilitat, la descripció de les actuacions que s'hi pensen fer, amb la data i el lloc de l'execució corresponents, que es troben previstes en un instrument de gestió aprovat per l'administració, referenciant-lo amb indicació del títol, data i òrgan que el va aprovar, i qualsevol altra dada que permeta la identificació inequívoca de l'instrument, i el compromís d'executar-les d'acord amb el que hi ha previst en l' instrument.

3. Per als aprofitaments de llenyes de coníferes, i els que siguen necessaris per al manteniment i la millora de les plantacions forestals, n'hi haurà prou amb la comunicació prèvia.

4. No necessitaran autorització, comunicació prèvia ni declaració responsable, llevat que estiga regulat expressament, l'extracció de llenya residual d'aprofitaments per a fusta o de neteges i podes amb destinació a usos domèstics, i la recollida consuetudinària episòdica de fruites, plantes i bolets, amb consentiment tàcit del propietari, si bé podrà regular-se'n l'exercici i fins i tot prohibir-se totalment quan aquest resulte greument perjudicial, per la intensitat o altres causes, per a la flora, la fauna o algun dels objectius d'aquesta llei.

5. Els instruments de gestió i les autoritzacions fixaran, si escau, els condicionaments tècnics a què hauran de sotmetre's els aprofitaments forestals i el termini de vigència corresponent.

*Article 32***33**

1. L'administració forestal requerirà a transformadors i emmagatzemadors de productes forestals que justifiquen l'origen de les partides, a fi de poder comprovar els tallaments de fusta i altres aprofitaments forestals, especialment els que s'extreuen de forests que han patit un incendi.

2. Les administracions públiques promouran l'ús de sistemes de certificació forestal voluntaris, transparents i no discriminatoris

3. Als efectes del que disposa la normativa de contractes del sector públic, els òrgans de contractació podran incloure entre els requeriments de tipus ambiental del procediment de contractació, els que facen referència a les condicions de legalitat i sostenibilitat de l'aprofitament en origen de la fusta i els seus productes derivats, com a factor excloent, cas de no poder acreditar-s'hi.

*Article 33*

Només serà atorgada autorització per a les tallades arreu en els següents supòsits:

a) Si eren convenients per a la protecció o millora dels ecosistemes.

b) Si calien com a mesures extraordinàries per raons de protecció fitosanitària.

c) Si es tractava d'arbres morts per qualsevol causa natural.

d) Si eren imprescindibles per a la construcció o conservació d'instal·lacions, obres o infrastructures, o per a la realització d'activitats extractives, legalment autoritzades.

e) Si es feia per raó de la necessitat d'establir tallafocs o bandes de protecció a sota de línies de conducció elèctrica o de comunicacions.

f) Si foren necessàries a les plantacions forestals per al compliment dels objectius de producció d'aquestes. Tanmateix, si aquestes s'efectuen d'acord amb instruments de gestió expressament aprovats per l'administració forestal, n'hi haurà prou que l'interessat presente una declaració responsable, en la qual es manifeste, sota la seua responsabilitat, la descripció de les actuacions que s'hi pensen fer, amb la data i el lloc de l'execució corresponents, que es troben previstes en un instrument de gestió aprovat per l'administració, referenciant-lo amb indicació del títol, data i òrgan que el va aprovar, i qualsevol altra dada que permeta la identificació inequívoca de l'instrument, i el compromís d'executar-les d'acord amb el que hi ha previst en l' instrument. **34**

*Article 34*

1. Les rompudes de terrenys forestals, quan no tinguen com a objecte una repoblació forestal o plantació forestal, requeriran l'autorització expressa de l'administració forestal, encara que es tracte de sòls aptes tècnicament i econòmicament per al cultiu agrícola o l'establiment d'activitats agropecuàries. Tanmateix, per a aquelles rompudes que requeresquen autorització, si es troben previstes en un instrument de gestió forestal aprovat expressament per l'administració forestal competent, sempre que la superfície a rompre siga igual o inferior a 10 ha i el pendent siga inferior al 15 % (mesura, com a màxim, a escala de subparcel·la cadastral), n'hi haurà prou que l'interessat presente una declaració responsable, en la qual es manifeste, sota la seua responsabilitat, la descripció de les actuacions que s'hi pensen fer, amb la data i el lloc de l'execució corresponents, que es troben previstes en un instrument de gestió aprovat per l'administració, referenciant-lo amb indicació del títol, data i òrgan que el va aprovar, i qualsevol altra dada que permeta la identificació inequívoca de l'instrument, i el compromís d'executar-les d'acord amb el que hi ha previst en l' instrument.

L'autorització de les rompudes que queden subsumides en procediments regulats en la normativa forestal quedarà implícita en l'autorització del procediment corresponent. **35**

2. La iniciació de qualsevol activitat extractiva o de pedrera, realitzada a cel obert, requerirà el previ compromís, fiançat econòmicament davant l'administració mediambiental, de reconstrucció dels terrenys forestals i de l'adequada repoblació forestal, les quals seran efectuades segons el que s'estableix en les condicions tècniques de l'explotació, d'acord amb el programa que haurà de ser aportat.

3. L' aprofitament de pastures serà efectuat tenint cura de no danyar la capa vegetal i de no degradar el sòl. L'autorització d'aquests aprofitaments a forests públiques i privades podrà ser condicionat en la intensitat i fins i tot prohibir-la, quan les condicions del sòl, del clima o de les espècies animals que pasturen puguen fer perillar el manteniment dels ecosistemes.

4. Els recursos cinegètics seran aprofitats conformement amb la legislació específica que tenen. Això no obstant, serà requerida una autorització específica de l'administració mediambiental, per a la caça a terrenys forestals amb arbres joves, i també per a l'aclimatació d'espècies cinegètiques. Les dues activitats podran ser denegades que en puguen ser perjudicials per a la regeneració de la forest o quan impedisquen o dificulten greument els objectius d'aquesta llei.

Qualsevol altre ús o aprofitament de les forests o dels terrenys forestals serà susceptible de control per l'administració mediambiental, la qual podrà limitar-lo o prohibir-lo quan puga afectar greument el funcionament dels ecosistemes.

*Article 35***36**

1. La treta o extracció dels productes forestals s'efectuarà a través de les vies prèviament autoritzades per l'administració.

2. Per a les vies de treta previstes en un instrument tècnic de gestió, aprovat expressament per l'administració forestal, n'hi haurà prou que l'interessat presente una declaració responsable, en la qual es manifeste, sota la seua responsabilitat, la descripció de les actuacions que s'hi pensen fer, amb la data i el lloc de l'execució corresponents, que es troben previstes en un instrument de gestió aprovat per l'administració, referenciant-lo amb indicació del títol, data i òrgan que el va aprovar, i qualsevol altra dada que permeta la identificació inequívoca de l'instrument, i el compromís d'executar-les d'acord amb el que hi ha previst en l' instrument.

3. Les vies són accessos temporals, associats a l'extracció de recursos objecte d'aprofitament i que s'executen en el moment de l'extracció de l'aprofitament per al fi del qual s'utilitzen. El traçat i la densitat seran els estrictament necessaris per al fi de l'extracció, i es detallaran en el corresponent instrument tècnic de gestió o, si no n'hi ha, s'indicaran en la sol·licitud de l'aprofitament a què va lligat. Queda prohibit l'accés durant la vida útil d'aquestes als vehicles de motor aliens a l'aprofitament, i hauran de fer-se les accions necessàries per a la clausura, la reparació i la restauració, una vegada acabe l'extracció dels aprofitaments per a la qual es va executar.

4. En cap cas s'autoritzaran ni efectuaran vies de desembosc els pendents longitudinals de les quals siguen superiors al quinze per cent, o de manera que puguen originar erosió o deixar terrenys desprotegits davant de l'arrossegament per pluges fortes o torrencials. **37**

*Article 36*

1. Les entitats públiques propietàries de forests o terrenys forestals estan obligades d'invertir, si més no, el quinze per cent de l'import dels aprofitaments, en l'ordenació i millora de les masses forestals.

2. El dit percentatge podrà ser incrementat mitjançant un acord del Govern valencià, per als aprofitaments d'aquelles forests o zones que requerisquen millores extraordinàries.

3. Reglamentàriament, s'establirà el procediment al qual haurà de ser sotmesa l'obligació prevista en aquest article, per a la gestió i justificació de la qual podran ser delegats els municipis, de la manera prevista en l'article 17 d'aquesta Llei.

*Article 37*

En l'adjudicació dels aprofitaments de les forests públiques haurà de prestar-se especial consideració als habitants dels municipis rurals de la zona; tot fomentant-hi formules associatives per gestionar-los.

CAPÍTOL V

De l'ús recreatiu de les forests

*Article 38*

1. Correspon a l'administració forestal regular l'activitat recreativa i educativa en les forests, sota el principi d'harmonització amb la conservació i protecció del medi natural.

2. Aquesta activitat en tot cas haurà d'ajustar-se a les condicions següents:

a) En zones determinades, es podran establir límits al trànsit de persones i vehicles.

b) Es prohibeixen les activitats motoritzades camp a través, tret dels circuits autoritzats a l'efecte.

c) Les acampades hauran de disposar de l'autorització del propietari de la forests i de l'òrgan competent de l'administració valenciana, d'acord amb el que s'establisca reglamentàriament.

d) Es podrà prohibir l'ús d'elements o les activitats productores de soroll, sempre que puguen alterar els hàbits de la fauna silvestre.

TÍTOL III

De la propietat pública forestal i l'increment que tinga

*Article 39*

La Generalitat Valenciana incrementarà el patrimoni forestal que té, a fi de contribuir al compliment dels objectius d'aquesta llei; tot adquirint terrenys forestals o drets reals sobre aquests, mitjançant compra-venda, permuta, donació, herència o legat, i mitjançant qualsevol altre procediment, fins i tot l'expropiació.

*Article 40*

1. Les fadigues o drets de retracte seran exercides per l'administració forestal conformement amb la legislació forestal de l'estat.

2. A la Comunitat Valenciana l'administració, a més, podrà exercir, en els mateixos terminis i amb el procediment a què fa referència l'apartat anterior, les fadigues o els drets de retracte sobre les alienacions oneroses de parts segregades de finques forestals d'una extensió igual o superior a 100 hectàrees, i sobre les finques enclavades o confrontants amb terrenys de la seua propietat qualsevol que en siga l'extensió. A aquest efecte, els camins forestals, les sèquies i els accidents naturals no exclouen la condició de confrontants. **38**

3.Els registradors de la propietat comunicaran a la Conselleria de Medi Ambient totes les alienacions de terrenys rústics situats en termes municipals amb terrenys forestals, d'una extensió de 100 hectàrees o més.

Preferentment, la Generalitat Valenciana adquirirà els terrenys forestals confrontants amb els propis, com també aquells que s'ubiquen en zones protegides mitjançant un instrument de protecció de la naturalesa i confrontants amb ells. En tot cas, es justificarà l'adquisició duta a terme. Així mateix, en el cas que l'administració haja d'optar entre diverses alternatives d'adquisició, s'indicaran raonadament els motius que s'han tingut en compte en l'elecció definitiva. **39**

*Article 41*

1. Per al compliment dels fins i objectius previstos en aquesta llei, el Govern valencià podrà acordar, a proposta de la Conselleria de Medi Ambient, l'expropiació de terrenys forestals de propietat privada. La dita expropiació serà duta a terme conformement amb el que es preveu en la legislació d'expropiació forçosa.

2.Són declarats genèricament d'utilitat pública o interès social, a l'efecte de l'expropiació forçosa dels terrenys forestals, els fins establits per aquesta llei. L'acord del govern valencià pel qual es declare que concorren els requisits que, segons aquesta llei, faculten per a l'expropiació forçosa durà annexa la utilitat pública o l'interès social de tots els béns i drets afectats. **40**

*Article 42*

La delimitació i amollonament de les forests o terrenys forestals de propietat pública seran efectuats per la mateixa administració, d'ofici o a instància dels propietaris confrontants, els quals, en aquest darrer cas, hauran de comprometre's a pagar-ne el cost i fiançar-ne el compromís.

*Article 43***41**

La Generalitat Valenciana incorporarà a la gestió del seu patrimoni forestal els terrenys rústics vacants i erms no inscrits en el Registre de la Propietat, les característiques dels quals els facen aptes per a fins forestals, conformement amb el que s'estableix en la legislació bàsica estatal. La Generalitat podrà sol·licitar l'adscripció dels terrenys esmentats al seu patrimoni, de conformitat amb la normativa que regula el patrimoni de les administracions públiques.

TÍTOL IV

De l'acció administrativa

CAPÍTOL I

De l'administració forestal

*Article 44***42**

L'administració forestal fomentarà i estimularà les activitats i la participació activa dels propietaris, particulars i ens locals en el compliment dels objectius previstos per aquesta llei.

*Article 45***43**

1. L'administració sotmetrà a informe dels ens locals, a l'àmbit territorial del qual afecten, els instruments d'ordenació i programació dels terrenys forestals i les declaracions de zones d'actuació urgent i d'àrees de risc d'incendi.

2. Els municipis podran elaborar els programes de gestió i millora de les forests de la seua propietat, l'aprovació dels quals requerirà l'informe favorable de l'administració forestal. Si no n'hi ha, executaran els que aprove l'administració de la Generalitat.

Així mateix, podran incentivar l'elaboració de programes de gestió i millora dels terrenys agrícoles abandonats, de titularitat privada, que hagen adquirit signes inequívocs de l'estat forestal.

CAPÍTOL II

De les accions concertades

*Article 46*

1. Per a l'èxit dels objectius d'aquesta llei podran establir-se accions concertades per mitjà de convenis amb els municipis, els propietaris i els particulars. El seu objecte serà la gestió, la conservació, la rehabilitació, la restauració, l'ampliació i la millora dels terrenys forestals de totes les demarcacions forestals. **44**

2. Als efectes d'aquesta llei seran considerades accions concertades: **45**

a) Els convenis que siguen formalitzats per a la gestió pública de terrenys forestals, catalogats o no.

b) Els acords amb administracions públiques per a la realització dels treballs de restauració hidrològico-forestal.

c) Els consorcis administratius per a la reforestació i regeneració de terrenys forestals o d'altres que hagen deixat de ser utilitzats per a fins agrícoles.

d) Les accions conjuntes per a l'execució de treballs de prevenció i d'extinció de plagues i malalties forestals, o per a la detecció i lluita contra els efectes de la contaminació atmosfèrica.

e) Els convenis que se signen en matèria de prevenció i extinció d'incendis.

f) Altres convenis, que siguen formalitzats entre l'administració i els titulars dels terrenys forestals per a uns altres propòsits socials i públics, a l'empara d'aquesta llei.

g) Els pactes establits per a l'execució de mesures inajornables en àrees declarades zones d'actuació urgent.

h) Els acords de l'administració forestal amb els ajuntaments per a realitzar les actuacions i els treballs d'infraestructures previstes en la planificació de prevenció d'incendis forestals.

i) Els acords de l'administració forestal amb els ajuntaments, les mancomunitats o els consorcis per a realitzar el servei de recollida dels residus que es generen als espais forestals.

j) Els acords de l'administració forestal amb els ajuntaments de cada demarcació forestal per a realitzar serveis de vigilància i control d'accessos a la forest en èpoques d'alt risc d'incendi i d'ús públic massiu.

k) Els acords de l'administració amb els ajuntaments i les mancomunitats per a cedir l'ús de refugis, zones d'acampada i àrees recreatives.

*Article 47***46**

1. Podran establir-se convenis entre els titulars de forests públiques i els particulars perquè aquests darrers repoblen i gestionen terrenys forestals per preu i temps convinguts.

2. La conselleria amb competències en medi ambient promourà fórmules de custòdia del territori mitjançant acords entre les entitats de custòdia i els propietaris de terrenys forestals públics o privats, amb els objectius de defensa, conservació, restauració i gestió del patrimoni natural, i podrà concedir-los ajudes, d'acord amb la Llei 42/2007, de 13 de desembre, de patrimoni natural i biodiversitat, i la resta de normatives d'aplicació.

3. Així mateix, promourà activament les fundacions, les associacions i les empreses socials, existents o de nova creació, que tinguen com a objectiu les matèries tractades en aquesta llei i que puguen col·laborar amb l'administració en l'exercici de les seues competències

TÍTOL V

De l'estatut del domini forestal

CAPÍTOL I

Del contingut de la propietat forestal

*Article 48* **47**

Les facultats dominicals ordinàries de la propietat forestal estaran sotmeses als següents límits, sense perjudici del que estableix a la Llei de la Generalitat Valenciana 4/1992, de 5 de juny, del Sòl no Urbanitzable:

a) La lliure disposició pels propietaris privats per a alienar-ne els terrenys o els drets reals que sobre aquests puguen existir, es condiciona a l'exercici de la fadiga i el dret de retracte a favor de l'administració forestal.

b) Es prohibeix el canvi d'ús dels terrenys forestals, entès com a tal tota actuació material o acte administratiu que faça perdre a la muntanya el caràcter forestal, sense la deguda autorització administrativa, excepte en els casos prevists en la normativa forestal.

Per decret del Consell, es podran regular procediments i establir condicions per a canvis d'ús forestal a agrícola, i per als casos en què, sense esdevenir-se canvi d'ús forestal, es modifique substancialment la coberta vegetal de la muntanya, s'establirà si n'hi haurà prou que l'interessat presente una declaració responsable, o se n'extingirà autorització.

c) Les forests de domini públic i les catalogades d'utilitat pública o protectores no podran ser rompudes ni destinades a usos no forestals.

d) Les repoblacions i plantacions forestals es faran d'acord amb el que hi ha previst en els programes respectius, amb l'autorització prèvia administrativa. Tanmateix, quan es tracte de repoblacions i plantacions forestals en superfícies menors o iguals a 25 ha que es troben previstes en un instrument de gestió forestal, aprovat expressament per l'administració forestal competent, n'hi haurà prou que l'interessat presente una declaració responsable, en la qual es manifeste, sota la seua responsabilitat, la descripció de les actuacions que s'hi pensen fer, amb la data i el lloc de l'execució corresponents, que es troben previstes en un instrument de gestió aprovat per l'administració, referenciant-lo amb indicació del títol, data i òrgan que el va aprovar, i qualsevol altra dada que permeta la identificació inequívoca de l'instrument, i el compromís d'executar-les d'acord amb el que hi ha previst en l' instrument.

e) Es prohibeixen els aprofitaments no previstos o superiors als assenyalats als corresponents programes, o no autoritzats conformement amb aquests, tret dels supòsits previstos en la llei.

f) La realització d'obres, instal·lacions o infrastructures, directament o indirecta relacionades amb les masses forestals, s'ajustarà a les previsions d'aquesta llei.

CAPÍTOL II

Dels deures dels propietaris

*Article 49*

1. Constitueixen deures genèrics dels propietaris dels terrenys forestals, sense perjudici del que estableixen les lleis vigents que regulen els sòls no urbanitzables: **48**

a) La conservació, la gestió i la utilització de les forests o els terrenys forestals d'acord amb la seua destinació, i d'acord amb les seues característiques edafològiques, morfològiques i geològiques. **49**

b) L'elaboració per a les forests catalogades dels Plans d'ordenació forestal i plans tècnics de gestió forestal i els Projectes d'Execució corresponents.

c) La introducció de les millores necessàries tant tècniques com econòmiques, i realització de les actuacions precises per a la gestió, la conservació, la producció i la utilització de les forests i els terrenys forestals. **50**

2. Són deures específics dels titulars dels terrenys forestals:

a) La repoblació forestal de les forests de domini públic i de les catalogades d'utilitat pública o protectores.

b) La realització de gestió forestal sostenible de les seues finques i dels seus aprofitaments, d'acord amb els principis i les condicions establits en aquesta llei i d'acord amb els respectius programes i projectes. **51**

c) La lluita contra les plagues i les malalties que puguen afectar-los i l'eliminació de les restes de tallades quan hi haja un risc manifest de plagues o incendis o qualsevol altre risc que puga afectar negativament l'estabilitat de l'ecosistema. **52**

d) La presa de les mesures preventives i extintives necessàries davant els danys catastròfics i, especialment, davant els incendis forestals.

e) La facilitació de les activitats inspectores de l'administració sobre els predis.

3. La descurança, abandó o deixament de l'exercici de les facultats o deures dominicals, que signifiquen greus implicacions per a la conservació i protecció dels terrenys forestals o per al compliment de les funcions essencials que tenen, podran dur aparellada la imposició de la sanció corresponent, i en última instància l'expropiació.

*Article 49 bis***53**

1. Els terrenys forestals de titularitat privada són gestionats pel seu titular.

2. En els termes previstos en aquesta llei, són actuacions de caràcter obligatori per als titulars de terrenys forestals l'execució d'obres o qualsevol altra actuació destinada al compliment dels deures establits en l'article 49.2, especialment les destinades a la gestió forestal sostenible de les seues finques i aprofitaments, i l'adopció de mesures en matèria de prevenció d'incendis forestals.

La propietat privada forestal ha de mantenir la seua parcel·la en condicions de seguretat, funcionalitat i aprofitament forestal, i s'han de fer els treballs i les obres necessàries per a conservar aquestes condicions i/o ús efectiu.

3. Els titulars d'aquests terrenys poden cedir la gestió a persones físiques o jurídiques de dret públic o privat, a la conselleria competent en matèria forestal i fins i tot als ajuntaments en què s'engloben les seues finques.

Els propietaris que duguen a terme aquesta gestió hauran de formalitzar la seua relació en un contracte escrit, voluntari i documentat degudament, i utilitzaran per a això qualsevol fórmula admesa legalment en dret que garantisca el compromís de les parts respecte a la gestió forestal conjunta i activa de les finques objecte de la relació i que estipule les condicions en què es realitzaran les accions de gestió.

Quan la titularitat de la propietat siga desconeguda o el parador dels titulars siga desconegut, l'ajuntament pot assumir amb caràcter fiduciari la gestió de la parcel·la fins que els seus propietaris compareguen i acrediten la propietat.

4. La gestió d'aquestes forests s'ajustarà, si escau, al corresponent instrument tècnic de gestió forestal aprovat.

5. L'administració fomentarà la gestió conjunta de finques particulars a través d'ajuntaments, i donarà suport tècnic en la redacció dels instruments de gestió forestal necessaris.

6. L'administració prioritzarà la gestió forestal conjunta de predis confrontants pertanyents a diferents propietaris, especialment en les situacions en les quals, almenys, un d'ells tinga una superfície inferior a la superfície administrativa mínima.

7. La conselleria competent en matèria forestal crearà un registre de naturalesa administrativa i caràcter públic, en el qual podran inscriure's totes les empreses que fan treballs o aprofitaments forestals en les forests i terrenys forestals de la Comunitat Valenciana, que s'actualitzarà en el moment que es presente una nova sol·licitud d'inclusió. Aquesta llista es podrà utilitzar per a triar empreses adjudicatàries de contractes menors, en cas d'adjudicació de contractes per tramitació urgent d'expedients, o tramitació d'emergència, així com per a realitzar les invitacions en procediments negociats, en els casos en què la legislació de contractes ho permeta. També podrà ser utilitzada pels ajuntaments per a l'execució d'obres i treballs de naturalesa forestal.

TÍTOL VI

Prevenció i reparació de danys

*Article 50***54**

1. Correspon a l'administració establir, d'ofici o a instància de part, les mesures adequades per a vigilar, prevenir i controlar l'erosió, les plagues, les malalties, els incendis forestals i els efectes de la contaminació atmosfèrica sobre els boscos, com també contrarestar-ne els efectes. Així mateix, podran declarar-ne el tractament obligatori en una zona i establir-ne les mesures cautelars necessàries, mitjançant resolució motivada.

2. Els titulars públics o privats dels terrenys forestals afectats per alts riscos hauran d'aplicar amb la màxima diligència les mesures fixades per l'administració. Per això cal que hi col·laboren a suprimir o limitar els efectes dels sinistres i a recuperar les àrees afectades. La declaració d'alt risc s'efectuarà per una resolució motivada per l'administració forestal.

3.Els titulars dels terrenys forestals afectats per plagues o malalties hauran de comunicar-ho per mitjans fefaents a l'administració, que fixarà les mesures que aquests hauran de dur a terme obligatòriament. En cas d'incompliment per part dels titulars, l'administració podrà implementar-les subsidiàriament, per a la qual cosa disposarà de lliure accés als terrenys afectats.

CAPÍTOL I

De l'erosió

*Article 51*

1. Correspon a l'administració forestal, en l'àmbit de les competències de la Generalitat Valenciana, la restauració hidrològico-forestal a la Comunitat Valenciana. Amb aquesta finalitat adoptarà les mesures necessàries per al manteniment i la recuperació de l'estabilitat i la fertilitat del sòl davant l'erosió, i d'acord amb les determinacions del Pla d'acció territorial forestal.

2. Les forests incloses en plans de restauració hidrològico-forestal es catalogaran com d'utilitat pública o protectors.

3. La Generalitat Valenciana podrà concertar amb altres administracions els treballs de restauració hidrològico-forestal escaients.

4. Tots els treballs, plans i mesures esmentats a l'apartat 1 seran d'utilitat pública a efectes d'expropiació i seran obligatoris per a tots els propietaris de terrenys que estiguen inclosos en les zones afectades, amb les ajudes que en cada cas s'establiran.

CAPÍTOL II

De les Plagues i malalties forestals

*Article 52*

1. La prevenció i la lluita contra les plagues i malalties forestals correspon a l'administració forestal.

2. Els titulars de terrenys forestals que estiguen afectats per plagues o malalties estan obligats a notificar-ho a l'administració forestal fent servir mitjans fefaents.

Així mateix, els ens locals amb incidència de plagues i malalties forestals al seu terme municipal estaran obligats a notificar-ho a l'administració forestal fent servir mitjans fefaents. **55**

*Article 53* **56**

1.L'administració forestal podrà declarar d'utilitat pública i tractament obligatori la lluita contra una plaga o malaltia forestal, amb delimitació de la zona afectada.

Una vegada declarada la utilitat pública i delimitada la zona d'actuació, l'administració forestal tindrà la facultat de realitzar accions concertades amb els ens locals de cada demarcació forestal que es troben afectats.

2. Els titulars dels terrenys afectats per l'esmentada declaració d'utilitat pública acceptaran obligatòriament els treballs i les mesures de prevenció i extinció corresponents. Es determinaran reglamentàriament les ajudes de què podran beneficiar-se els propietaris.

*Article 54*

1. Per als tractaments que es refereixen els articles anteriors, només podran ser utilitzats els productes autoritzats i en les quanties autoritzades.

2. L'aplicació de plaguicides en grans superfícies requerirà l'autorització prèvia de l'administració.

CAPÍTOL III

Dels incendis forestals

*Article 55***57**

1. Correspon a l'Administració de la Generalitat Valenciana planificar, coordinar i executar les mesures i les accions necessàries per a la prevenció i la lluita contra els incendis forestals, conjuntament amb les altres administracions públiques i en col·laboració amb els particulars.

2. A aquest efecte, i sense perjudici del que preveuen sobre això el Pla d'acció territorial forestal de la Comunitat Valenciana (PATFOR) i els plans d'ordenació dels recursos forestals (PORF), l'Administració forestal aprovarà, dins dels continguts d'aquests últims, els plans de prevenció d'incendis forestals de demarcació, que contindran les previsions necessàries relatives a infraestructures, actuacions i mitjans per a la prevenció dels incendis i infraestructures de suport a l'extinció.

3. Les entitats locals amb terrenys forestals en els seus termes municipals redactaran obligatòriament plans locals de prevenció d'incendis forestals (PLPIF) i hauran d'enviar-los a l'administració forestal de la seua demarcació. Aquests plans locals tindran caràcter subordinat respecte dels plans de prevenció d'incendis forestals de cada demarcació.

4. La conselleria competent en matèria de prevenció d'incendis forestals establirà ajudes econòmiques dirigides als municipis per a l'execució de les actuacions planificades, en coordinació amb la conselleria competent en matèria de medi ambient.

5. S'establirà reglamentàriament el contingut mínim dels plans previstos en aquest article.

6. Els municipis amb menys de 25 hectàrees de terreny forestal en el seu terme municipal podran quedar exempts de redactar el PLPIF, amb una sol·licitud prèvia a la conselleria competent, acompanyada d'un acord plenari en el qual hauran d'indicar que s'acullen a la planificació prevista en el Pla de prevenció d'incendis forestals de la demarcació forestal en la qual se situen. Aquest acord plenari tindrà els efectes previstos per al PLPIF.

7. Els propietaris de terrenys forestals i les entitats locals de cada demarcació forestal tindran l'obligació d'adoptar i executar les mesures de prevenció de focs forestals incloses en les directrius dels plans locals de prevenció d'incendis forestals de cadascun dels ens locals que existisquen en cada demarcació i hauran d'executar els treballs que s'especifiquen en la programació dels plans locals de prevenció d'incendis forestals pel seu compte o mitjançant accions concertades amb l'Administració forestal.

Amb la finalitat de facilitar l'execució d'aquests treballs, l'Administració forestal establirà ajudes tècniques, logístiques i econòmiques pel fet d'estar en vigor aquests plans.

Aquests plans locals tindran un període de vigència de quinze anys, a la fi del qual es revisaran. Amb la finalitat de garantir la vigència i la utilitat del pla, els ens locals hauran d'enviar un informe anual sobre l'estat de desplegament del pla.

En el cas que, de manera fefaent, es constate que els propietaris afectats no fan els treballs indicats en la programació en el temps i la forma establits, l'Administració forestal podrà, després d'un advertiment previ, fer ús de l'execució subsidiària a cost obligat.

L'Administració forestal podrà, com a últim recurs, dur a terme accions concertades amb els ens locals de cada demarcació per a fer efectiva l'execució administrativa d'aquestes execucions subsidiàries.

Amb motiu d'haver de fer tasques d'extinció d'incendis forestals, a pesar que no es compte amb l'autorització dels propietaris, es podrà entrar en els terrenys forestals, fer ús dels camins i les aigües, obrir tallafocs i establir contrafocs. Amb posterioritat, s'informarà l'autoritat judicial als efectes oportuns en el termini més breu possible.

8. En el cas que es constaten incompliments en les obligacions que disposa l'apartat 7 d'aquest article, l'Administració podrà fer ús de l'execució subsidiària, d'acord amb la normativa de procediment administratiu comú i de règim jurídic de les administracions públiques.

9. Es declararan zones d'alt risc d'incendi de les àrees on la freqüència o la virulència dels incendis forestals i la importància dels valors amenaçats facen necessàries mesures especials de protecció. Totes aquestes zones disposaran d'un pla de defensa, el contingut del qual es determinarà reglamentàriament.

*Article 56*

1. En l'àmbit del que estableix l'article anterior, els titulars de terrenys forestals i les entitats locals, als territoris dels quals es declaren incendis, hauran de participar en els treballs d'extinció que s'hi apliquen, amb tots els mitjans tècnics i humans que tinguen.

2. Sense perjudici del que es disposa en la legislació bàsica estatal respecte de l'obligació dels particulars d'intervenir en l'extinció d'incendis, els municipis podran promoure un cos de voluntaris per a la cooperació en la seua prevenció i extinció que serà reconegut i estimulat per l'administració de la Generalitat. Així mateix, seran potenciades activitats infantils i juvenils educatives sobre aquesta matèria, en col·laboració les corporacions locals de la Comunitat Valenciana.

*Article 57***58**

1. A l'efecte de prevenció d'incendis forestals, la superfície constituïda per la franja circumdant als terrenys forestals, que tindrà una amplària de fins a 500 metres, es denominarà d'ara en avant Zona d'Influència Forestal.

2. Queda prohibit encendre foc en terrenys forestals i en la Zona d'Influència Forestal, fora dels supòsits expressament previstos o autoritzats reglamentàriament i conformement a aquesta llei, així com llançar o abandonar objectes en combustió o qualsevol classe de material susceptible d'originar un incendi.

3. Reglamentàriament s'establiran tant les normes de regulació d'usos i activitats susceptibles de generar risc d'incendis en els terrenys forestals i Zona d'Influència Forestal, com les prohibicions que resulten necessàries.

4. Reglamentàriament es determinaran els usos i activitats sotmesos a autorització administrativa prèvia o declaració responsable, així com les condicions d'excepció, els períodes de risc, els sistemes i precaucions exigits per a fer ús del foc en terrenys forestals i en la Zona d'Influència Forestal, en tant que puguen afectar el risc d'incendi.

5. L'autorització administrativa referida en el paràgraf anterior s'atorgarà conforme al procediment que reglamentàriament s'establisca i imposarà les condicions que es consideren necessàries per a l'exercici de l'activitat. Aquesta autorització administrativa es podrà substituir per una declaració responsable en els casos que reglamentàriament així es determine.

*Article 58*

La Generalitat Valenciana assumirà la direcció tècnica dels treballs d'extinció d'incendis forestals amb caràcter de comandament únic i podrà utilitzar tots els mitjans necessaris per aquest fi.

*Article 59***59**

1. Els terrenys forestals que hagen patit els efectes d'un incendi queden subjectes a les prohibicions de classificació o reclassificació urbanística preceptuades en la normativa reguladora del sòl no urbanitzable.

2. Els terrenys forestals que hagen patit els efectes d'un incendi no es podran destinar al pasturatge en els cinc anys següents; tampoc podran dedicar-se o transformar-se en sòls agrícoles fins transcorreguts, almenys, vint anys, ni a activitats extractives fins transcorreguts deu anys, excepte autorització expressa i motivada de l'administració forestal, amb informe previ de la Mesa Forestal de la Comunitat Valenciana.

3. A fi del que es preveu en el present article, es crea, i queda adscrit a la conselleria competent en prevenció d'incendis forestals, el Registre de Terrenys Forestals Incendiats en el qual s'inscriuran, amb el suficient detall, les superfícies i perímetre de les forests sinistrades. Aquest registre tindrà el caràcter de públic. En tot cas, les administracions competents hauran de sol·licitar certificació del registre abans de realitzar o autoritzar qualsevol de les actuacions previstes en aquest article.

4. Els terrenys forestals incendiats hauran de ser restaurats pels seus propietaris directament o en la forma i condicions que s'establisquen, es restaurarà la coberta vegetal quan no siga previsible la seua regeneració natural a mitjà termini. Reglamentàriament s'establirà un protocol d'actuacions de restauració ambiental postincendi, que serà aplicable en els terrenys forestals que patisquen incendis majors de cent hectàrees, llevat que estudis de major detall derivats de la normativa sectorial d'incendis establisquen la seua necessitat d'aplicació en incendis de menor superfície.

*Article 59 bis***60**

1. L'accés públic a les forests serà objecte de regulació per les administracions públiques competents.

2. Reglamentàriament es definiran les condicions en què es permet la circulació de vehicles de motor per pistes forestals.

3. En cap cas podrà limitar-se la circulació en les servituds de pas per a la gestió agroforestal i les labors de vigilància, de prevenció i d'extinció d'incendis de les administracions públiques competents.

4. L'accés a la forest o a terrenys forestals de persones alienes a la vigilància, prevenció, extinció i gestió agroforestal podrà limitar-se, per les administracions amb competències en la matèria, en les zones d'alt risc d'incendi o quan el risc d'incendi forestal així ho aconselle, i aquest punt s'ha de fer públic.

5. La conselleria competent en prevenció d'incendis forestals, amb la finalitat de no crear discontinuïtats constructives, podrà executar obres de condicionament, millora i manteniment de pistes forestals que no transcórreguen íntegrament per forests d'utilitat pública o forests gestionades per la Generalitat, sempre que la titularitat de la pista forestal o camí rural siga pública, transcórrega en una longitud superior al 70 % per terreny forestal i que aquesta pista forestal es trobe inclosa en algun dels instruments de planificació d'infraestructures de prevenció d'incendis forestals aprovats per la conselleria competent en prevenció d'incendis forestals.

*Article 60*

1. L'existència de dipòsits o abocadors de residus sòlids urbans que incomplisquen les condicions establides legalment per a la seua formació, amb risc greu de provocar incendis forestals, serà comunicada per l'administració forestal a l'ajuntament competent.

2. Realitzada aquesta comunicació, la passivitat o negligència de l'ajuntament en l'exercici de les facultats que li atorga la legislació corresponent, determinarà la seua responsabilitat per a la reparació del dany que puga produir l'incendi provocat per aquells dipòsits o abocadors.

CAPÍTOL IV

Mesures de cautela

*Article 61*

1. La Conselleria de Medi Ambient limitarà i/o prohibirà, temporalment, aquells aprofitaments que calga per a assegurar l'èxit dels treballs de reforestació o de la regeneració natural, o aquells on s'haja produït o puga produir-se una degradació o pèrdua greu del sòl o de la capa vegetal.

2. Se suspendrà temporalment l'ús social, recreatiu o esportiu així com els aprofitaments consuetudinaris de les forests, quan aquestes activitats comporten risc greu per a la conservació i la protecció del medi natural. **61**

*Article 62***62**

1. L'Administració forestal emetrà un informe preceptiu previ a l'aprovació de qualsevol instrument de planificació que afecte forests o terrenys forestals, i a l'autorització administrativa que corresponga sobre qualsevol projecte o actuació pública o privada que tinga per objectiu executar projectes o realitzar obres o instal·lacions que afecten forests o terrenys forestals, llevat que els instruments de planificació o l'obra, el projecte o l'actuació estiguen sotmesos, segons la normativa vigent en cada moment, al procediment d'estimació o avaluació d'impacte ambiental, i en aquest cas bastarà aquest últim.

2. L'autorització que preveu el paràgraf anterior se substituirà per una declaració responsable en el cas d'actuacions de silvicultura preventiva sobre la vegetació forestal i en el cas de manteniment d'infraestructures de prevenció d'incendis forestals, sempre que estigueren previstes en un pla de prevenció d'incendis forestals aprovat per l'administració competent o aquests treballs correspongueren a l'execució de les mesures de prevenció dels incendis forestals a les urbanitzacions, els nuclis de població, les edificacions i les instal·lacions situades en terrenys forestals i en la zona d'influència forestal.

Aquesta declaració responsable haurà de presentar-la el promotor de l'actuació i haurà de contindre, almenys, la identificació en relació amb la planificació aprovada i el tipus d'actuació, així com la informació suficient respecte d'ubicació, àmbit d'actuació i dates d'execució previstes. Aquest tràmit de declaració responsable es realitzarà davant de la direcció territorial de la conselleria competent en matèria de prevenció d'incendis forestals.

La conselleria competent en matèria de prevenció d'incendis forestals desenvoluparà i facilitarà un model de declaració responsable.

Aquesta declaració responsable no eximeix de l'obligació d'obtindre altres autoritzacions o permisos que puguen ser necessaris per a altres departaments o administracions públiques per raó de la naturalesa o la ubicació de l'actuació.

Amb la finalitat de garantir la vigència i la utilitat del pla local de prevenció d'incendis forestals, una vegada finalitzats els treballs, el promotor haurà d'informar de les actuacions realitzades en el municipi on es localitzen.

Els municipis hauran de remetre a la direcció general competent en prevenció d'incendis forestals, amb caràcter anual i abans del 31 de març de cada any, un informe sobre les actuacions realitzades en matèria de prevenció d'incendis forestals en el seu municipi, acompanyat per cartografia digital i relacionant-lo amb l'estat de desplegament del seu pla local de prevenció d'incendis.

*Article 63***63**

Als projectes que afecten terrenys forestals, els serà aplicable la legislació sectorial en avaluació d'impacte ambiental, excepte allò que s'ha regulat en l'article 34 d'esta llei.

TÍTOL VII

Foment

CAPÍTOL I

Mesures de foment

*Article 64*

1. La Generalitat Valenciana, per al compliment de les obligacions i l'assoliment dels objectius previstos en aquesta llei, podrà prestar ajuda econòmica i tècnica als propietaris públics i privats de terrenys forestals o a les persones naturals o jurídiques, a qui aquests hagueren cedit l'ús o el gaudi dels seus terrenys o amb qui hagueren establit acords, que impliquen la millora de la conservació i de la producció mitjançant treballs forestals.

2. Per a la concessió de les ajudes es tindran en compte les previsions contingudes als plans d'ordenació i als programes tècnics.

*Article 65***64**

1. Les ajudes i compensacions podran adoptar alguna de les següents fórmules:

a) Subvencions.

b) Acomptes reintegrables.

c) Crèdits bonificats.

d) Assessoraments i ajuts tècnics.

e) Qualsevol altra que s'hi determine.

2. El Govern valencià fixarà els beneficis segons les necessitats de la política, forestal i regularà les condicions generals a què hauran d'ajustar-se les subvencions i acomptes.

3. Es crea el Fons Forestal Valencià, que regularà els mecanismes i les condicions per a incentivar les externalitats positives i els beneficis ecosocials que proporcionen les forests ordenades, que gestionarà la conselleria amb competències en matèria forestal.

4. Es podran establir règims específics de tributs mediambientals com a sistema de pagament pels serveis ambientals o ecosistèmics que generen les forests. De manera reglamentària, es determinaran les vies de recaptació de fons i els mecanismes d'incentivació dels propietaris i els gestors de les forests.

5. Es crea el Centre Valencià de la Propietat Forestal a fi de promoure l'ordenació i la gestió adequada de les forests de titularitat privada i la corresponsabilitat dels propietaris.

6. Reglamentàriament, se'n determinaran les característiques i les funcions.

*Article 66*

1. Les administracions públiques valencianes que atorguen subvencions a les corporacions locals de la Comunitat Valenciana, inclouran, entre els distints factors a tenir en compte per a distribuir-les, la superfície total del terme municipal constituïda per terrenys forestals i el grau de conservació que tinguen, amb vistes a la protecció del sòl i a la conservació dels ecosistemes.

2. Els plans i actuacions de la Generalitat Valenciana en matèria de turisme i d'altres actuacions generadores d'activitat productiva, compatibles amb el desenvolupament forestal i la conservació dels ecosistemes, tractaran d'afavorir, especialment, les zones de muntanya mitjana escassament desenvolupades que disposen de forests o terrenys forestals públics o privats, a la conservació dels quals dediquen els titulars una part important dels recursos que tenen, o aquelles en què mantenir-les represente una minva de la capacitat de creixement i desenvolupament de la població, o limitacions als usos tradicionals.

3. En el marc de la legislació reguladora de l'agricultura de muntanya, amb l'informe previ de la Mesa Forestal de la Comunitat Valenciana, s'aprovaran programes d'ordenació i de promoció de les àrees forestals compatibles amb la forest, conformement amb el Pla d'acció territorial forestal. En aquests programes es prestarà especial suport a les activitats tradicionals i al turisme ecològic.**65**

CAPÍTOL II

De la millora forestal

*Article 67*

La Conselleria de Medi Ambient:

a) Promourà el desenvolupament de la investigació, l'experimentació i l'estudi en matèria forestal, que permeta de disposar de millors coneixements per a l'execució d'actuacions sobre el medi forestal.

b) Impulsarà la millora de la capacitació tècnica dels distints operadors del sector forestal.

c) Fomentarà les activitats educatives, formatives i divulgatives sobre les forests, tant pel que fa als aspectes productors com als ambientals i, també, de conservació dels ecosistemes que contenen.

d) Impulsarà la modernització de l'aparell productiu de les empreses d'explotació forestal i potenciarà la creació de cooperativa i d'altres entitats associatives entre els productors i els transformadors de productes forestals.

TÍTOL VIII

Infraccions i sancions

CAPÍTOL I

De la vigilància

*Article 68***66**

1. La conselleria amb competències en matèria forestal exercirà les funcions de gestió, policia i protecció del medi natural:

a) De policia, custòdia i vigilància del medi forestal per a garantir el compliment de les prescripcions d'aquesta llei i la normativa que la desenvolupa, especialment les relatives a la prevenció, la detecció i la investigació de causes d'incendis forestals, i emetre els informes tècnics que pertoquen.

b) D'assessorament facultatiu en tasques de gestió forestal i de conservació de la natura. Facilitarà als ciutadans el compliment de les seues obligacions mediambientals.

Els funcionaris que exercisquen aquestes funcions comptaran amb la formació específica que els capacite per desenvolupar-les correctament.

2. Totes les autoritats i funcionaris de la Comunitat Valenciana estan obligats d'assabentar l'administració forestal de totes les actuacions, accions o comissions que coneguen que pogueren constituir una infracció a les previsions d'aquesta llei.

3. Els funcionaris del Cos d'Agents Mediambientals de la Generalitat Valenciana ostenten la condició d'agents de l'autoritat en l'exercici de les seues funcions i tenen encomanades, entre d'altres, les de vigilància, policia i custòdia dels béns jurídics de naturalesa forestal i la de policia judicial en sentit genèric, tal com estableix l'apartat 6 de l'article 283 de la Llei d'enjudiciament criminal, i actuaran de forma auxiliar dels jutges, dels tribunals i del Ministeri Fiscal, i de manera coordinada amb les forces i els cossos de seguretat, respecte a les facultats de la seua legislació orgànica reguladora.

Els funcionaris que exercisquen funcions de policia administrativa forestal, per atribució legal o per delegació, tenen la condició d'agents de l'autoritat. Els fets constatats i formalitzats per ells en les corresponents actes d'inspecció i denúncia tindran presumpció de certesa, sense perjudici de les proves que en defensa dels drets i els interessos respectius puguen aportar els interessats.

Així mateix, en l'exercici de les seues funcions, estan facultats per a:

a) Entrar lliurement en qualsevol moment i sense avís previ als llocs subjectes a inspecció i a romandre-hi, amb respecte, en tot cas, a la inviolabilitat del domicili. Quan efectuen una visita d'inspecció, hauran de comunicar la seua presència a la persona inspeccionada o al seu representant, llevat que consideren que aquesta comunicació puga perjudicar l'èxit de les seues funcions.

b) Procedir a practicar qualsevol acte d'investigació, examen o prova que consideren necessària per a comprovar que les disposicions legals s'observen correctament.

En particular, podran prendre o traure mostres de substàncies i materials, realitzar mesuraments, obtenir fotografies, vídeos, gravació d'imatges i alçar croquis i plànols, sempre que es notifique al titular o al seu representant, excepte casos d'urgència, en els quals la notificació podrà efectuar-se amb posterioritat.

En l'exercici de les seues funcions com a policia judicial genèrica, es limitaran a efectuar les primeres diligències de prevenció, d'acord amb el que preveu la normativa reguladora de la policia judicial i de conformitat amb el que disposa l'article 284 de la Llei d'enjudiciament criminal.

Quan siguen sabedors de fets que puguen constituir delicte, hauran d'informar-ne l'autoritat judicial o el Ministeri Fiscal, a través del procediment que determinen els òrgans en l'estructura dels quals s'integren i de conformitat amb el que disposa la Llei d'enjudiciament criminal.

En l'exercici de les funcions a què es refereix aquest apartat, els agents mediambientals prestaran en tot moment auxili i col·laboració a les forces i els cossos de seguretat, d'acord amb el que disposa l'article 4 de la Llei orgànica 2/1986, de 13 de març, de forces i cossos de seguretat

4. Per a la vigilància de zones d'especial fragilitat i per a períodes de risc d'incendi o d'altres catàstrofes, el conseller de Medi Ambient podrà atorgar el nomenament de guarda jurat mediambiental de la Comunitat Valenciana al personal necessari per a atendre l'esdeveniment. Aquest personal gaudirà de les prerrogatives a què es refereix l'apartat anterior. A més, aquest personal podrà estar al servei de la mateixa administració, de les corporacions locals de la Comunitat Valenciana o dels particulars; tot i que, amb caràcter general, les actuacions que hi facen seran coordinades per la Conselleria de Medi Ambient.

5. L'administració forestal promourà accions de voluntariat amb les corporacions locals, com també amb associacions i entitats sense ànim de lucre, en tasques de vigilància i sensibilització dirigides a l'atenció i la millora del bosc

CAPÍTOL II

De les infraccions

*Article 69***67**

Correspon a la conselleria amb competències en matèria de medi ambient la potestat per a instruir els expedients i sancionar les accions o omissions contràries al que disposa la present llei, sense perjuí de les competències concretes d'altres administracions.

*Article 70***68**

Quant a la regulació del règim sancionador en matèria forestal, és aplicable el que estableixen els articles següents i, en allò que aquests no regulen cal ajustar-se al que indica la normativa bàsica estatal.

*Article 71***69**

Les autoritats competents per a imposar multes i les quanties màximes d'estes seran les següents:

a) El/la director/a territorial competent per raó de la matèria per infraccions lleus amb multes de 100 a 1.000 euros.

b) El/la director/a general competent per raó de la matèria per infraccions greus amb multes de 1.001 a 100.000 euros.

c) El/la conseller/a competent per raó de la matèria per infraccions molt greus amb multes de 100.001 a 1.000.000 d'euros.

*Article 72. Tipificació de les infraccions***70****71**

1. A l'efecte d'aquesta llei, i sense perjudici del que hi ha disposat al respecte en la legislació bàsica estatal, es consideren infraccions administratives en matèria d'incendis forestals les accions o les activitats següents:

a) La inobservança de les disposicions dictades per a la prevenció d'incendis forestals, i en especial fer foc als llocs, les zones o els dies o els períodes prohibits d'acord amb aquesta llei.

b) La realització d'activitats o usos prohibits d'acord amb l'article 57 d'aquesta llei.

c) La realització d'usos o activitats sotmesos a autorització prèvia sense haver-ne obtinguda, o bé amb incompliment de les condicions que s'hi estableixen o les establides en la normativa que siga aplicable.

d) L'incompliment de les actuacions i els treballs preventius d'incendis previstos en els articles 49, 50 i 55 d'aquesta llei.

e) L'incompliment de les mesures cautelars que s'establisquen per a afavorir la regeneració de terrenys forestals incendiats.

f) La inobservança de les obligacions reglamentàriament establides amb vista a la instal·lació o el funcionament d'abocadors de residus i al manteniment i la conservació de vies de comunicació i conduccions elèctriques, o de qualsevol altre tipus susceptibles de provocar risc d'incendis forestals.

g) Les zones d'interfície urbanoforestal, l'incompliment de les obligacions i normes establides en matèria de prevenció d'incendis forestals que indiquen els plans generals d'ordenació urbana o les normes urbanístiques de rang inferior, els plans locals de prevenció d'incendis forestals i les ordenances municipals.

h) L'incompliment del deure de col·laboració previst en l'article 56.1 d'aquesta llei.

i) L'incompliment de les normes i les mesures de prevenció i lluita contra incendis forestals establides reglamentàriament o en els plans corresponents.

j) L'incompliment per part dels propietaris afectats, com també d'aquells que es determine en cada cas, de les mesures que s'han d'adoptar per a esmenar les deficiències assenyalades en una declaració de zona d'actuació urgent (ZAU), com també en els terminis o condicions d'aplicació d'aquestes.

k) La provocació d'un incendi forestal quan hi concórrega imprudència no susceptible de persecució penal.

l) La inobservança de les instruccions donades pels agents de l'autoritat en ocasió d'un incendi forestal.

m) La utilització de terrenys forestals de manera que puga provocar o accelerar la degradació del sòl o de la capa vegetal.

n) L'omissió de la diligència pertinent o la manca de col·laboració dels titulars dels terrenys forestals, per a prevenir o remeiar els efectes dels riscos per erosió.

o) L'incompliment de les mesures de cautela establertes en aquesta llei amb caràcter obligatori per a la preservació de les masses forestals.

p) L'obstrucció de l'activitat inspectora de l'administració i la resistència a la seua autoritat.

q) Qualsevol altra contravenció dels preceptes d'aquesta llei de què derive la pèrdua de la capa vegetal o danys greus per a la forest.

*Article 73. Classificació de les infraccions***72**

Les infraccions es classifiquen en lleus, greus i molt greus.

1. Infraccions molt greus **73**

Constitueixen una infracció molt greu:

a) Les conductes tipificades en l'article 72 d'aquesta llei, quan originen incendis forestals que afecten una superfície el termini de reparació o restauració de la qual siga igual o superior a deu anys.

b) Les conductes tipificades en l'article 72, quan de la comissió d'aquestes resulte l'efectiva producció d'un incendi forestal, quan afecte terrenys inclosos en sòl forestal estratègic, d'acord amb la definició de l'instrument de planificació forestal autonòmic vigent i la superfície de l'incendi siga igual o superior a 10 hectàrees.

c) Les conductes tipificades en l'article 72, quan de la comissió d'aquestes resulte l'efectiva producció d'un incendi forestal, quan afecte sòl forestal ordinari, d'acord amb la definició de l'instrument de planificació forestal autonòmic vigent i la superfície de l'incendi siga igual o superior a 25 hectàrees.

d) Les infraccions previstes en l'article anterior de la comissió de les quals resulte o puga resultar la pèrdua de la capa vegetal i de la capa edàfica i potencialment puguen ser causa d'erosió o desertització que afecten superfícies ubicades en espais protegits o sotmesos al règim especial de protecció previst en l'article 29 d'aquesta llei o superfícies de més de 20 ha.

e) La tala o la destrucció sense autorització d'espècies incloses en el règim especial de protecció a què es refereix l'article 29 d'aquesta llei.

2. Infraccions greus **74**

Constitueixen una infracció greu:

a) Les conductes tipificades en l'article 72 d'aquesta llei quan originen incendis forestals que afecten una superfície el termini de reparació o restauració de la qual siga inferior a deu anys i superior a sis mesos.

b) Les conductes tipificades en l'article 72, quan de la comissió d'aquestes resulte l'efectiva producció d'un incendi forestal, quan afecte terrenys inclosos en sòl forestal estratègic, d'acord amb la definició de l'instrument de planificació forestal autonòmic vigent i la superfície de l'incendi siga inferior a 10 hectàrees i superior a 1 hectàrea.

c) Les conductes tipificades en l'article 72, quan de la comissió d'aquestes resulte l'efectiva producció d'un incendi forestal, quan afecte sòl forestal ordinari, d'acord amb la definició de l'instrument de planificació forestal autonòmic vigent i la superfície de l'incendi siga inferior a 25 hectàrees i superior a 5 hectàrees.

d) Es qualifica de greu la infracció de les normes de prevenció establides per als abocadors de residus, vies de comunicació, conduccions elèctriques o de qualsevol altre tipus susceptibles de provocar incendis forestals, sempre que no haja de qualificar-se com a molt greu d'acord amb l'article anterior.

e) La infracció tipificada en l'article 72, punt l.

f) Les infraccions previstes en l'article anterior de la comissió de les quals resulte o puga resultar la pèrdua de la capa vegetal i de la capa edàfica i potencialment puguen ser causa d'erosió o desertització que, sense afectar els espais protegits o sotmesos al règim de protecció previst a l'article 29 d'aquesta llei, afecten superfícies de 20 ha o menys.

g) Les previstes als apartats m, n, o, p i q de l'article 72.2 d'aquesta llei.

3. Infraccions lleus

Constitueixen una infracció lleu les conductes tipificades en l'article 72 d'aquesta llei, quan els fets constitutius de la infracció no hagen causat danys o quan originen incendis forestals que afecten una superfície el termini de reparació o restauració de la qual no excedisca de sis mesos i no hagen de qualificar-se com a greus o molt greus.

CAPÍTOL III

De les sancions

*Article 74. Caducitat del procediment sancionador***75**

El termini màxim per a la resolució del procediment sancionador és d'un any, comptador des de la data de l'acord d'iniciació. La notificació de la resolució s'ha d'ajustar al que hi ha disposat en l'article 40 de la Llei 39/2015, del procediment administratiu comú de les administracions públiques.

L'incompliment del termini indicat en l'apartat anterior produeix la caducitat del procediment.

*Article 75. Reparació del dany i indemnitzacions***76**

1. Sense perjudici de les sancions penals o administratives que en cada cas pertoque, les infraccions previstes en aquesta llei portaran aparellada, en tot cas i sempre que siga possible, la reparació del dany causat i la reposició de les coses al seu estat original, en la forma i condicions fixades per l'òrgan competent en matèria sancionadora o restauradora. Aquesta obligació és imprescriptible en el cas de danys al domini públic forestal.

2. La reparació tindrà com a objectiu la restauració de la forest o ecosistema forestal a la situació prèvia als fets constitutius de les infraccions previstes en aquesta llei. A l'efecte d'aquesta llei s'entén per restauració la tornada de la forest al seu estat anterior al dany, i per reparació les mesures que s'adopten per a aconseguir la restauració. El causant del dany estarà obligat a indemnitzar la part dels danys que no puguen ser reparats, així com els perjudicis causats.

3. Podrà requerir-se així mateix indemnització en els casos en què el benefici econòmic de l'infractor siga superior a la màxima sanció prevista. Aquesta indemnització serà com a màxim el doble de la quantia d'aquest benefici i en el cas de forests declarades d'utilitat pública s'ingressarà en el fons de millores.

4. Els danys ocasionats a la forest i el termini per a la seua reparació o restauració es determinaran segons criteri tècnic degudament motivat en la resolució sancionadora o restauradora.

5. En el cas d'accions o omissions que puguen constituir infraccions a la normativa en matèria de prevenció d'incendis forestals, i sense perjudici de les sancions i altres obligacions que conformement a aquesta normativa pertoquen, es podran repercutir els costos derivats de la mobilització dels recursos necessaris per a atendre-les, tant si han produït un incendi forestal com si no, en concepte d'indemnització per danys i perjudicis. S'han d'entendre inclosos en aquest apartat els recursos mobilitzats per a atendre la sufocació d'una crema o d'un incendi no forestal, encara que no afecte terrenys forestals, i es podran repercutir els costos dels recursos mobilitzats, tot això sense perjudici de les sancions que en cada cas pertoquen, per a la qual cosa s'habilitarà reglamentàriament el procediment.

6. La repercussió de costos, a través de la indemnització de danys i perjudicis a què es refereixen els apartats anteriors, s'aplicarà de forma ponderada en funció de la gravetat de la infracció, l'alarma social provocada, la quantitat de recursos mobilitzats, així com el risc que haja comportat per als recursos que han intervingut.

*Article 76 . Execució forçosa***77**

1. En cas d'incompliment, les resolucions administratives que imposen el deure de realitzar les mesures de prevenció, d'evitació, de reparació, de restauració o d'indemnització, i una vegada transcorregut el termini assenyalat en el requeriment corresponent, han de ser objecte d'execució forçosa, després de l'advertència prèvia. Aquesta execució pot ser instada per les persones interessades

2. L'administració instructora, sempre respectant el principi de proporcionalitat, pot acordar els mitjans d'execució forçosa següents: el constrenyiment sobre el patrimoni, la imposició de multes coercitives o l'execució subsidiària.

3. La imposició de multes coercitives exigeix que en el requeriment s'indique el termini de què es disposa per al compliment de l'obligació i la quantia de la multa que ha de ser imposada. En tot cas, el termini ha de ser suficient per a complir l'obligació. En el cas que, una vegada imposada la multa coercitiva, es mantinga l'incompliment que l'ha motivada, pot reiterar-se per lapses de temps que siguen suficients per a complir el que ordena. Les multes coercitives són independents i compatibles amb les que es puguen imposar en concepte de sanció.

4. La quantia mínima de les multes coercitives ha de ser equivalent a la multa mínima prevista segons la classificació de la infracció i, en tot cas, no pot superar el terç de la multa prevista segons la classificació d'aquesta.

5. L'execució per l'administració de les resolucions administratives que imposen el deure de realitzar o adoptar les mesures de prevenció, de reparació, de restauració o d'indemnització són a costa de l'infractor. Els fons necessaris per a portar a efecte l'execució subsidiària es poden exigir per via de constrenyiment de forma cautelar abans de l'execució.

6. La prescripció d'infraccions i sancions no afecta l'obligació de restaurar o reparar les coses al ser i estat originals, ni la d'indemnitzar pels danys o perjudicis causats.

TÍTOL IX

Fons Estratègic Municipal de Prevenció

d'Incendis i Gestió Forestal **78**

*Article 77. Objecte del Fons Estratègic Municipal de Prevenció d'Incendis i Gestió Forestal*

1. Es crea el Fons Estratègic Municipal de Prevenció d'Incendis i Gestió Forestal de la Comunitat Valenciana, amb la finalitat d'ajudar els ajuntaments a finançar les actuacions de prevenció d'incendis forestals i de gestió forestal planificades i aprovades per la Conselleria competent. Aquest fons es basa en els principis d'objectivitat, transparència, publicitat i equitat, i constitueix un factor d'articulació, equilibri i cohesió territorial.

2. Aquest fons promourà l'equilibri econòmic dels municipis de la Comunitat Valenciana i la realització interna del principi de solidaritat, a fi de contribuir al fet que els diferents ajuntaments compten amb la dotació adequada per a la prestació d'actuacions en matèria de prevenció d'incendis i gestió forestal.

*Article 78. Naturalesa jurídica i finalitat del Fons Estratègic Municipal de Prevenció d'Incendis i Gestió Forestal*

1. Les ajudes als ajuntaments previstes amb càrrec al fons adopten la forma de subvencions i es concedeixen de manera directa, en aplicació del que es preveu en els articles 22.2.b de la Llei 38/2003, de 17 de novembre, general de subvencions, i l'article 168.1.b) Llei 1/2015, de 6 de febrer, d'hisenda pública de la Generalitat Valenciana, i es regeixen pel procediment de concessió per les disposicions recollides aquesta norma i el seu desenvolupament reglamentari, així com pel que es disposa en la Llei 1/2015, de 6 de febrer, d'hisenda pública de la Generalitat Valenciana.

2. Perquè siga exigible el pagament de les subvencions imposades per aquesta norma serà necessària l'existència de crèdit adequat i suficient en el corresponent exercici econòmic.

3. Las ajudes del Fons Estratègic Municipal de Prevenció d'Incendis i Gestió Forestal de la Comunitat Valenciana podran finançar les activitats, obres, serveis i subministraments contemplats en la planificació de prevenció d'incendis forestals i en els instruments tècnics de gestió forestal aprovats per la Generalitat, en funció de la naturalesa dels crèdits pressupostaris, corrents o de capital, que a l'efecte es reculla anualment en la Llei de pressupostos de la Generalitat Valenciana.

3. Aquest finançament serà compatible per a les entitats locals amb la percepció de les aportacions de les línies específiques del Fons de Cooperació Municipal de la Comunitat Valenciana, del Fons de Cooperació Municipal per a la lluita contra el despoblament dels municipis de la Comunitat Valenciana, i del Fons de Cooperació Municipal per als municipis turístics de la Comunitat Valenciana, així com amb aquelles que es puguen crear legalment o reglamentària.

*Article 79. Entitats beneficiàries*

1. Són entitats beneficiàries del Fons Estratègic Municipal de Prevenció d'Incendis i Gestió Forestal de la Comunitat Valenciana els ajuntaments de la Comunitat Valenciana que compten amb el Pla Local de Prevenció d'Incendis Forestals (PLPIF) o Pla Local Reduït de Prevenció d'Incendis Forestals (PLRPIF), aprovat per la Conselleria competent, i tinguen terrenys forestals en el seu terme municipal, tal com exigeix l'article 55.3 de la present Llei.

2. Per a ser beneficiari d'aquest fons, i poder rebre el pagament efectiu de les ajudes previstes, l'Ajuntament haurà:

a) D'haver complit l'obligació de remetre a la Conselleria competent els documents indicats en l'apartat 2 de l'article 199 de la Llei 8/2010, de 23 de juny, de règim local de la Comunitat Valenciana;

b) De presentar el compte general davant la Sindicatura de Comptes de la Comunitat Valenciana en els termes establits en la seua normativa reguladora;

c) D'haver remés, en el seu cas, el corresponent pla economicofinancer en els termes disposats en la Llei orgànica 2/2012, de 27 d'abril, d'estabilitat pressupostària i sostenibilitat financera, a l'òrgan de la Generalitat competent en matèria de tutela financera de les entitats locals de la Comunitat Valenciana.

*Article 80. Dotació pressupostària del Fons Estratègic Municipal de Prevenció d'Incendis i Gestió Forestal*

1. La dotació econòmica d'aquest fons serà la que establisca anualment la corresponent Llei de pressupostos de la Generalitat.

2. Així mateix, les corresponents dotacions creditícies podran també procedir, si escau, de les aportacions de les diputacions provincials, així com de donacions d'entitats privades, fundacions i de particulars, efectuades amb aquesta finalitat.

*Article 81. Procediment i competència per a la concessió de les ajudes***79**

1. El procediment de concessió de la subvenció serà el que estableix la present norma i, en el que no preveja, seran aplicables els criteris i els requisits previstos amb caràcter general en l'article 168.1.a de la Llei 1/2015, de 6 de febrer, d'hisenda pública, del sector públic instrumental i de subvencions.

2. El procediment l'iniciarà d'ofici la persona titular del departament amb competències en matèria de prevenció d'incendis forestals, a qui correspondrà emetre una resolució, de caràcter provisional, de concessió de subvencions, en la qual es determinaran, a proposta de la comissió que preveu l'article 84 de la present norma, les quanties individualitzades corresponents als ajuntaments de conformitat amb les regles de distribució contingudes en aquesta llei.

3. Aquesta resolució provisional tindrà la consideració d'acte de tràmit i es publicarà en el Diari Oficial de la Generalitat Valenciana. La resolució provisional establirà el termini i els documents a presentar pels ajuntaments per a l'acceptació o, si és el cas, la renúncia, de la subvenció assignada inicialment, així com les actuacions del pla local de prevenció d'incendis o de l'instrument tècnic de gestió forestal a què aniran destinats els fons en l'exercici econòmic al qual corresponga la subvenció.

4. La comissió que preveu l'article 84 verificarà que les actuacions proposades pels ajuntaments s'inclouen entre les previstes en el pla de prevenció aprovat, així com la seua adequació a la naturalesa del crèdit disponible en l'exercici pressupostari corresponent, i es podrà requerir que l'esmene o la millore la direcció general competent en matèria de prevenció d'incendis forestals.

5. Una vegada conclosos els tràmits que preveu l'apartat anterior, la comissió formularà una proposta de resolució definitiva que elevarà a la persona titular del departament amb competències en matèria de prevenció d'incendis forestals, òrgan competent per a resoldre. La resolució definitiva es publicarà en el Diari Oficial de la Generalitat Valenciana.

6. La resolució definitiva de concessió de les ajudes tindrà el caràcter de bases reguladores de la subvenció, i contindrà, com a mínim, els aspectes següents:

a) Objecte de la subvenció i entitats beneficiàries, d'acord amb l'assignació pressupostària disponible en l'exercici econòmic.

b) Crèdit pressupostari al qual s'imputa la despesa i la quantia de la subvenció, individualitzada per a cada entitat beneficiària.

c) Compatibilitat o incompatibilitat amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.

d) Pagament de les quanties corresponents a cada entitat beneficiària.

e) Termini i forma de justificació per part de les entitats beneficiàries del compliment de la finalitat per a la qual s'haja concedit la subvenció i de l'aplicació dels fons percebuts.

7. Una vegada publicada la resolució de concessió, es lliurarà amb caràcter de bestreta, i es farà efectiu el pagament del 50 % de l'import de subvenció corresponent a cada entitat beneficiària, i s'abonarà l'altre 50 % després de la justificació de les actuacions realitzades de la manera que establisca la resolució de concessió.

*Article 82. Regles de distribució*

La resolució de concessió determinarà les quanties individualitzades corresponents als ajuntaments beneficiaris d'acord amb els criteris objectius i regles de distribució següents:

a) El 20 % es distribuirà per igual entre els ajuntaments que complisquen els requisits per a ser-ne beneficiaris.

b) El 40 % es distribuirà en funció de la superfície forestal de cada ajuntament, segons la cartografia actualitzada de l'inventari del sòl forestal del PATFOR.

c) El 20 % es distribuirà en funció de la ràtio entre la superfície forestal del terme municipal i el nombre d'habitants, segons les xifres oficials del padró municipal referides a l'1 de gener de l'any anterior al de la resolució d'assignació de la concessió.

d) El 20 % es distribuirà en funció del ràtio entre la superfície forestal inclosa en alguna de les figures de protecció d'espais naturals protegits (segons l'article 3 de la Llei 11/1994, de 27 de desembre, d'espais naturals protegits de la Comunitat Valenciana), o en muntanyes catalogades d'utilitat pública i la superfície forestal total del terme municipal. En el cas que una superfície forestal complisca amb les dues condicions (espai natural protegit i muntanya d'utilitat pública), només es comptabilitzarà una vegada.

*Article 83. Aplicació dels fons*

Els fons disponibles en cada exercici pressupostari finançaran les actuacions de prevenció d'incendis forestals i de gestió forestal contemplades en els plans aprovats per la Conselleria competent, executades de l'1 de gener al 15 d'octubre de l'exercici corresponent a la resolució de concessió per la qual es determinen les quanties individualitzades als ajuntaments beneficiaris.

*Article 84. Comissió per a l'assignació, seguiment i control del Fons Estratègic Municipal de Prevenció d'Incendis Forestals i Gestió Forestal*

1. Es crea la Comissió per a la coordinació del Fons Estratègic Municipal de Prevenció d'Incendis Forestals, òrgan encarregat de la implementació, proposta d'assignació dels recursos econòmics disponibles en el corresponent exercici, seguiment i control del fons.

2. Aquesta comissió estarà integrada pel personal de la Generalitat següent, adscrit a la Conselleria competent en matèria forestal i en matèria de prevenció d'incendis forestals:

a) La persona titular de la direcció general amb competències en prevenció d'incendis forestals, o persona que designe per a la seua substitució, que presidirà la Comissió.

b) Dues persones funcionàries de caràcter tècnic adscrites a la direcció general amb competències en prevenció d'incendis forestals, i nomenades per la persona titular de la direcció general competent en la matèria.

c) Dues persones funcionàries de caràcter tècnic adscrites a la direcció general amb competències de gestió forestal, i nomenades per la persona titular de l'esmentada direcció.

3. La composició d'aquesta comissió, d'acord amb el que s'estableix en el article 14.4 de la Llei orgànica 3/2007, de 22 de març, per a la igualtat efectiva de dones i homes, complirà el principi de participació equilibrada de dones i homes.

4. Aquesta comissió es regirà per les normes de funcionament dels òrgans col·legiats previstes en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic.

5. Les funciones de la comissió seran les següents:

a) Estudiar i proposar anualment la determinació de les quanties a consignar durant cada exercici.

b) Elevar les corresponents propostes de resolució a l'òrgan competent per a resoldre.

c) Presentar propostes relatives a possibles modificacions en les directrius i regles de distribució del fons.

d) Sol·licitar la informació que precise als ajuntaments relatives a l'aplicació de les quantitats rebudes d'aquest.

6. El present article té rang reglamentari, podent modificar-se mitjançant ordre de la Conselleria competent en matèria de prevenció d'incendis forestals.

DISPOSICIONS ADDICIONALS

*Primera*

El Catàleg de Forests de Domini Públic i Utilitat Pública i el Catàleg de Forests Protectores seran coordinats amb els de l'estat.

*Segona*

Els fons procedents de la CEE o altres organismes amb destinació genèrica a la conservació i millora forestal, es destinaran al compliment dels objectius previstos en aquesta llei.

*Tercera***80**

*Quarta***81**

El que disposa l'article 71, quant als òrgans competents per a la imposició de les sancions, podrà modificar-se mitjançant un decret del Consell.

*Cinquena***82**

Es planificaran i coordinaran des de la conselleria competent en medi ambient les accions adequades amb les administracions públiques per a la lluita contra el canvi climàtic en el marc de l'Estratègia Valenciana de Canvi Climàtic i Energia.

A fi d'aconseguir la coordinació adequada, la necessària optimització dels recursos econòmics i humans i una millor eficàcia en l'obtenció dels objectius, el Consell crearà l'Agència Valenciana del Canvi Climàtic.

*Disposició addicional sisena* **83**

1. Les obres que, d'acord amb el Pla d'acció territorial forestal (Patfor), siguen considerades d'interès públic de primer ordre en plans, programes o projectes, no necessiten, per a ser executats, la llicència municipal d'obres, sense perjudici de la seua comunicació als municipis afectats i del que puga disposar la legislació bàsica.

2. L'execució de les actuacions a què es refereix el paràgraf anterior té prevalença sobre els instruments de planejament o gestió urbanístics.

*Disposició addicional sèptima* **84**

Queden excloses de la condició de sòl forestal, i seran baixa en el Registre de plantacions forestals temporals, les plantacions amb espècies forestals sobre sòls agrícoles previstes en l'apartat f) de l'article 3".

DISPOSICIONS TRANSITÒRIES

*Primera*

Mantindran l'actual classificació que tenen, els terrenys que a l'entrada en vigor d'aquesta llei siguen declarats d'utilitat pública o protectors.

*Segona*

Les referències a òrgans forestals efectuades per normes estatals anteriors a l'entrada en vigor d'aquesta llei, respecte de les competències de la Generalitat Valenciana, seran exercides per l'òrgan a què corresponga, segons el reglament orgànic i funcional de la Conselleria de Medi Ambient, conformement amb els criteris establits per aquesta llei.

*Tercera***85**

Per tal d'acomplir els objectius bàsics d'aquesta llei, els plans d'ordenació de recursos forestals de les demarcacions forestals es tramitaran i hauran de quedar aprovats abans de la fi de 2020.

DISPOSICIÓ DEROGATÒRIA

Es deroguen totes les disposicions d'igual o inferior rang que s'oposen al que s'estableix en aquesta llei.

DISPOSICIONS FINALS

*Primera*

Les lleis de l'estat en matèria de forests i de conservació de la natura tenen el valor de dret supletori respecte al que s'estableix en aquesta llei, en les matèries que no regula o en aquelles disposicions que puguen servir-li de complement, sense perjudici del que es disposa en la normativa bàsica.

*Segona*

Es faculta al Consell perquè puga dictar les disposicions que siguen necessàries per a l'aplicació i desplegament d'aquesta llei. El seu reglament executiu s'aprovarà en el termini d'un any des de l'entrada en vigor.

*Tercera*

Aquesta llei entrarà en vigor als 20 dies de publicar-la en el *Diari Oficial de la Generalitat Valenciana*, tret dels continguts del títol VIII, relatius al règim sancionador, que entraran en vigor als tres mesos de la publicació d'aquesta llei, i regirà, fins aleshores, el règim actual.

Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta llei.

València, 9 de desembre de 1993

El President de la Generalitat Valenciana,

JOAN LERMA I BLASCO

--------------------

1   Modificació en tota la Llei d’acord amb els articles 3, 4, 5 i 6 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/), de la Generalitat, de modificació de la Llei 3/1993, de 9 de desembre, de la Generalitat, forestal de la Comunitat Valenciana( DOGV núm. 8309 de 04.06.2018). On diu: «matriculació» i «matriculacions», ha de dir: «immatriculació» i «immatriculacions». On diu: «Pla general d’ordenació forestal» o «Pla general», ha de dir: «Pla d’acció territorial forestal». On diu: Consell Forestal, ha de dir: Mesa Forestal de la Comunitat Valenciana. On diu: «programes de gestió i millora forestal» o «programes tècnics de gestió i millora forestal» i «programa de gestió i millora forestal», ha de dir: «plans d’ordenació forestal i plans tècnics de gestió forestal» i «pla d’ordenació forestal i pla tècnic de gestió forestal».

2   El text del preàmbul es modifica per l’article 7 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

3   L’article 2 es modifica per l’article 3 del[**Decret llei 17/2024, de 23 de desembre**](https://dogv.gva.es/va/eli/es-vc/dl/2024/12/23/17/dof/vci/html), del Consell, de mesures urgents per a la millora de la fiscalitat verda i el desplegament de l’activitat econòmica a la Comunitat Valenciana.

4   L’article 3 es modifica per l’article 3 del[**Decret llei 17/2024, de 23 de desembre**](https://dogv.gva.es/va/eli/es-vc/dl/2024/12/23/17/dof/vci/html).

5   L’article 6.1.c es modifica per l’article 9.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

6   L’article 6.1.d es modifica per l’article 9.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

7   L’article 6.1.i es modifica per l’article 9.tres de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

8   L’article 7 es modifica per l’article 10 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

9   L’apartat 3 de l’article 8 es modifica per l’article 11 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

10   L’apartat 4 de l’article 11 s’afegeix per l’article 12 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

11   L’article 12.2 es modifica per l'article 48 de la[**Llei 16/2010, de 27 de desembre**](https://www.dogv.gva.es/va/eli/es-vc/l/2010/12/27/16/), de Mesures Fiscals, de Gestió Administrativa i Financera, i d'Organització de la Generalitat (DOGV núm. 6429 de 31.12.2010).

12   L’article 18 es modifica per l’article 132 de la[**Llei 5/2013, de 23 de desembre**](https://www.dogv.gva.es/va/eli/es-vc/l/2013/12/23/5/), de Mesures Fiscals, de Gestió Administrativa i Financera, i d'Organització de la Generalitat (DOGV núm. 7181 de 27.12.2013).

13   Els apartats 3, 4, 5, 6 i 7 de l’article 18 s’afegeixen per l’article 30 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/), de mesures fiscals, de gestió administrativa i financera, i d'organització de la Generalitat (DOGV núm. 8202 de 30.12.2017).

14   L’article 19.2 es modifica per l’article 13 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

15   L’article 20.1 es modifica per l’article 14.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

16   L’article 20.2 es modifica per l’article 14.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

17   L’article 20.3 es modifica per l’article 14.tres de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

18   L’article 21 es modifica per l’article 15 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

19   El nom del capítol II del títol II es modifica per l’article 16 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

20   L’article 23 es modifica per l’article 17 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

21   El primer paràgraf de l’article 24 es modifica per l’article 18.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

22   La lletra h de l’apartat 1 de l’article 24 s’afegeix per l’article 18.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

23   El punt 3 de l’article 24 es modifica per l’article 18.tres de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

24   L’apartat 3 de l’article 25 es modifica per l’article 19 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

25   L’apartat 1 de l’article 27 es modifica per l’article 20 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

26   L’article 29 es rectifica per la[**Correcció d'errades de la Llei 3/1993**](https://www.dogv.gva.es/va/eli/es-vc/l/1993/12/09/3/corrigendum/17575913/), Forestal de la Comunitat Valenciana (DOGV núm. 2195 de 28.01.1994).

27   L’apartat 1 de l’article 29 es modifica per l’article 21.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

28   L’apartat 2 de l’article 29 es modifica per l’article 21.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

29   Els apartats 4, 5 i 6 de l’article 30 s’afegeixen per l’article 22.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

30   L’apartat 1 de l’article 30 es modifica per l’article 22.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

31   L’apartat 2 de l’article 30 es modifica per l’article 3 del[**Decret llei 17/2024, de 23 de desembre**](https://dogv.gva.es/va/eli/es-vc/dl/2024/12/23/17/dof/vci/html).

32   L’article 31 es modifica per l'article 49 de la[**Llei 16/2010, de 27 de desembre**](https://www.dogv.gva.es/va/eli/es-vc/l/2010/12/27/16/).

33   L’article 32 es modifica per l’article 23 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

34   L’apartat f) de l’article 33 s’afegeix per l'article 50 de la[**Llei 16/2010, de 27 de desembre**](https://www.dogv.gva.es/va/eli/es-vc/l/2010/12/27/16/).

35   L’apartat 1 de l’article 34 es modifica per l'article 51 de la[**Llei 16/2010, de 27 de desembre**](https://www.dogv.gva.es/va/eli/es-vc/l/2010/12/27/16/).

36   L’article 35 es modifica per l'article 52 de la[**Llei 16/2010, de 27 de desembre**](https://www.dogv.gva.es/va/eli/es-vc/l/2010/12/27/16/).

37   L’apartat 4 de l’article 35 es modifica per l’article 84 de la[**Llei 9/2019, de 23 de desembre**](https://www.dogv.gva.es/va/eli/es-vc/l/2019/12/23/9/), de la Generalitat, de mesures fiscals, de gestió administrativa i financera i d'organització de la Generalitat (DOGV núm. 8707 de 30.12.2019).

38   L’apartat 2 de l’article 40 es modifica per l’article 25.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

39   L’apartat 3 de l’article 40 es modifica per l’article 25.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

40   L’apartat 2 de l’article 41 es modifica per l’article 26 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

41   L’article 43 es modifica per l’article 27 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

42   L’article 44 es modifica per l’article 28 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

43   L’article 45 es modifica per l’article 29 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

44   L’apartat 1 de l’article 46 es modifica per l’article 30.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

45   Les lletres h, i, j i k s’afegeixen per l’article 30.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

46   L’article 47 es modifica per l’article 31 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

47   Els apartats b i d de l’article 48 es modifiquen pels articles 53 i 54 de la[**Llei 16/2010, de 27 de desembre**](https://www.dogv.gva.es/va/eli/es-vc/l/2010/12/27/16/).

48   L’apartat 1 de l’article 49 es modifica per l’article 32.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

49   La lletra a de l’apartat 1 de l’article 49 es modifica per l’article 32.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

50   La lletra c de l’apartat 1 de l’article 49 es modifica per l’article 32.tres de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

51   La lletra b de l’apartat 2 de l’article 49 es modifica per l’article 32.quatre de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

52   La lletra c de l’apartat 2 de l’article 49 es modifica per l’article 32.cinc de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

53   L’article 49 bis s’afig per l’article 95 de la[**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/), de la Generalitat, de mesures fiscals, de gestió administrativa i financera i d'organització de la Generalitat 2021 (DOGV núm. 8987 de 31.12.2020).

54   Els apartats 1 i 3 de l’article 50 es modifiquen per l’article 33 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

55   L’apartat 2 de l’article 52 es modifica per l’article 34 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

56   L’article 53 es modifica per l’article 35 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

57   L’article 55 es modifica per l’article 94 de la[**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/), de mesures fiscals, de gestió administrativa i financera, i d'organització de la Generalitat (DOGV núm. 9756 de 30.12.2023)..

58   L’article 57 es modifica per l’article 95 de la[**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/).

59   L’article 59 es modifica per l’article 95 de la[**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/).

60   L’article 59 bis s’afig per l’article 95 de la[**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/).

61   L’apartat 2 de l’article 61 es modifica per l’article 37 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

62   L’article 62 es modifica per l’article 95 de la[**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

63   L’article 63 es modifica per l’article 133 de la[**Llei 5/2013, de 23 de desembre**](https://www.dogv.gva.es/va/eli/es-vc/l/2013/12/23/5/).

64   Els apartats 3, 4, 5 i 6 de l’article 65 s’afegeixen per l’article 38 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

65   L’apartat 3 de l’article 66 es modifica per l’article 39 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

66   Els apartats 1, 3 i 5 de l’article 68 es modifiquen per l’article 40 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

67   L’article 69 es modifica per l’article 146 de la de la[**Llei 7/2014, de 22 de desembre**](https://www.dogv.gva.es/va/eli/es-vc/l/2014/12/22/7/), de Mesures Fiscals, de Gestió Administrativa i Financera, i d'Organització de la Generalitat (DOGV núm. 7432 de 29.12.2014).

68   L’article 70 es modifica per l'article 30 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

69   L’article 71 es modifica per l'article 148 de la[**Llei 7/2014, de 22 de desembre**](https://www.dogv.gva.es/va/eli/es-vc/l/2014/12/22/7/).

70   L’article 72 s’afegeix per l'article 30 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

71   Les lletres m, n, o, p i q s’afegeixen per l’article 41 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/)  i la seua [**correcció d’errades**](https://www.dogv.gva.es/va/eli/es-vc/l/2018/06/01/13/corrigendum/54348244/)  publicada l’11.06.2018 (DOGV núm. 8314 de 11.06.2018).

72   L’article 73 s’afegeix per l'article 30 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/)[**e**](http://www.dogv.gva.es/va/disposicio?sig=011729/2017&url_lista=&CHK_TEXTO_LIBRE=1&tipo_search=legislacion&num_tipo=9&signatura=011729/2017).

73   Les lletres d i e del apartat U de l’article 73 s’afegeixen per l’article 42.U de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

74   Les lletres f i g del apartat dos de l’article 73 s’afegeixen per l’article 42.dos de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/)  i la seua [**correcció d’errades**](https://www.dogv.gva.es/va/eli/es-vc/l/2018/06/01/13/corrigendum/00058733/)  publicada l’11.06.2018.

75   L’article 74 s’afegeix per l'article 30 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

76   L’article 75 es modifica per l’article 95 de la[**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/).

77   L’article 76 s’afegeix per l'article 30 de la[**Llei 21/2017, de 28 de desembre**](https://www.dogv.gva.es/va/eli/es-vc/l/2017/12/28/21/).

78   El Títol IX (articles 77 a 84) s’afegeix per l’article únic del[**Decret llei 1/2023, de 13 de gener**](https://dogv.gva.es/va/eli/es-vc/dl/2023/01/13/1/), del Consell, de modificació de la Llei 3/1993, de 9 de desembre, Forestal de la Comunitat Valenciana, per a la creació del fons estratègic municipal de prevenció d'incendis i gestió forestal (DOGV núm. 9512 de 16.01.2023).

79   L’article 81 es modifica per l’article 96 de la[**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

80   La disposició addicional tercera se suprimeix per l’article 43 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

81   La disposició addicional quarta s’afegeix per l'article 149 de la[**Llei 7/2014, de 22 de desembre**](https://www.dogv.gva.es/va/eli/es-vc/l/2014/12/22/7/).

82   La disposició addicional cinquena s’afegeix per l’article 44 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).

83   La disposició addicional sisena s’afegeix per l’article 85 de la[**Llei 9/2019, de 23 de desembre**](https://www.dogv.gva.es/va/eli/es-vc/l/2019/12/23/9/).

84   La disposició addicional sèptima s’afig per l’article 3 del[**Decret llei 17/2024, de 23 de desembre**](https://dogv.gva.es/va/eli/es-vc/dl/2024/12/23/17/dof/vci/html).

85   La disposició transitòria tercera s’afegeix per l’article 45 de la[**Llei 13/2018, d’1 de juny**](https://www.dogv.gva.es/va/eli/es-vc/l/2018/06/01/13/).


Còpia Permalink ELI